Agong, Raja Permaisuri zahir ucapan takziah kepada keluarga Ali Hamsa

KUALA LUMPUR, 21 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Tan Sri Dr Ali Hamsa yang meninggal dunia hari ini.

Seri Paduka berdua turut menzahirkan rasa sedih dengan pemergian bekas Ketua Setiausaha Negara itu dan menzahirkan harapan agar seluruh keluarga Allahyarham sabar serta tabah menghadapi dugaan dan suasana sedih serta pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” menurut catatan di Facebook Istana Negara, hari ini.

Menerusi catatan itu, Seri Paduka berdua amat menghargai dan menyanjung tinggi khidmat bakti, jasa serta pengorbanan Allahyarham kepada perkhidmatan awam dan negara selain menyifatkan pemergiaan Ali sebagai satu kehilangan besar buat perkhidmatan awam dan negara.

Pemergian Ali pagi tadi di Hospital Dublin, Ireland disahkan isterinya Puan Sri Rohani Abdullah melalui satu kenyataan yang turut memaklumkan urusan pengebumian akan dilakukan di Putrajaya.

Ali di sepanjang kariernya telah menabur bakti di pelbagai kementerian dan jabatan kerajaan sejak memulakan khidmatnya di Perkhidmatan Tadbit dan Diplomatik pada 1981.

Beliau pernah berkhidmat di Kementerian Perdagangan Antarabangsa dan Industri; Kementerian Pengangkutan; Unit Perancang Ekonomi dan Institut Tadbiran Awam Negara (INTAN) selain pernah memegang jawatan sebagai pengerusi Program Perumahan 1Malaysia; ahli Jawatankuasa Pakar Pentadbiran Awam Pertubuhan Bangsa-Bangsa Bersatu (UN CEPA) dan pengerusi Institut Integriti Malaysia.- BERNAMA


Kit ujian kendiri COVID dijual lebih murah sebelum persekolahan

KUALA BERANG 25 Sept – Harga kit ujian kendiri COVID-19 akan diturunkan lebih murah menjelang akhir bulan ini untuk memudahkan ibu bapa membuat ujian saringan, sebelum anak mereka memulakan sesi persekolahan pada 3 Okt depan.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata pengumuman harga terbaharu itu akan dilakukan dalam masa terdekat.

“Penjualannya juga tidak hanya terhad di farmasi dan klinik seperti sekarang, sebaliknya akan diperluaskan ke premis perniagaan yang lain seperti pasar raya besar dan pasar mini.

“Ini akan memudahkan rakyat kerana bukan sahaja harganya lebih murah, tapi ia juga mudah untuk didapati. Walaupun penurunan harga itu belum dimuktamadkan lagi, namun jumlahnya nanti mampu dimiliki dan tidak membebankan rakyat berbanding harga sekarang,” katanya.

Beliau berkata demikian kepada pemberita selepas meninjau proses vaksinasi 327 Orang Asli di Kampung Sungai Berua yang turut dihadiri Pengarah Kesihatan Negeri Datuk Dr Kasemani Embong di sini hari ini.

Bermula 5 Sept, Kementerian Perdagangan Dalam Negeri dan Hal Ehwal Pengguna menetapkan harga runcit maksimum bagi setiap set kit ujian kendiri COVID-19 pada harga RM19.90 manakala harga borong pula RM16.

Mengulas lanjut, Rosol yang juga Ahli Parlimen Hulu Terengganu berkata pihaknya telah mengadakan perjumpaan dengan wakil beberapa persatuan pengusaha farmasi dan mereka bersetuju untuk menurunkan harga kit ujian tersebut seperti yang dihasratkan kerajaan.

“Jika ada lima anak, harga kit ujian kendiri yang perlu dibeli sudah mencecah RM100..harga baharu ini nanti tidak akan membebankan lagi dan yang penting buat ujian untuk pastikan anak sihat sebelum kembali ke sekolah,” katanya.


SOP solat di masjid, surau sentiasa ditambah baik- Ahmad Marzuk

KEMAMAN 24 Sept – Prosedur operasi standard (SOP) bagi menangani penularan pandemik COVID-19 melibatkan aktiviti ibadah di surau dan masjid sentiasa ditambah baik melalui kaedah muzakarah dalam Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI).

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kaedah muzakarah yang disertai mufti dan pihak berkuasa agama negeri itu diadakan sekurang-kurangnya sekali dalam tempoh dua bulan bagi membincangkan isu berkaitan agama Islam termasuk solat dan sebagainya.

“Jadi apa sahaja SOP baharu, kita akan sentiasa kemas kini berdasarkan situasi semasa, namun tidak banyak perubahan dalam SOP sekiranya jangkitan COVID-19 masih tinggi,” katanya kepada pemberita selepas menyempurnakan Program Inspirasi Qaseh Kami: Food Bank YaPEIM 3.0 Di Kemaman di pekarangan Stesen Teksi, di sini hari ini.

Beliau berkata demikian ketika ditanya mengenai kebenaran melaksanakan solat Jumaat dan solat fardu di semua masjid dan surau di Pahang kepada semua jemaah termasuk individu yang belum menerima suntikan vaksin COVID-19, tertakluk kepada syarat ditetapkan.

Jabatan Agama Islam Pahang (JAIP) menerusi kenyataan semalam memaklumkan SOP itu berkuat kuasa Rabu lepas, dengan bilangan jemaah mengikut keluasan kapasiti masjid atau surau dengan mengamalkan penjarakan fizikal, kecuali di lokasi Perintah Kawalan Pergerakan Diperketatkan (PKPD).

“Kalau mengikut SOP di peringkat Wilayah Persekutuan dan diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, (kebenaran solat) mesti melengkapkan vaksin namun ia terpulang kepada negeri lain,” katanya.

Sementara itu, ketika ditanya mengenai isu gangguan seksual yang dikaitkan dengan seorang pendakwah terkenal, Ahmad Marzuk berkata tiada sesiapa pun termasuk golongan agamawan terlepas daripada tindakan undang-undang sekiranya individu tersebut terbukti melakukan kesalahan.

Bagaimanapun beliau berkata, masyarakat seharusnya bertenang dan menyerahkan perkara tersebut kepada pihak berkuasa untuk melakukan siasatan serta tidak melakukan sebarang spekulasi.


Ujian kesan COVID-19 beberapa kumpulan pengembara digugurkan – Khairy

KUALA LUMPUR, 1 Mei – Keperluan pengujian pengesanan COVID-19 sebelum berlepas ke Malaysia dan semasa ketibaan digugurkan bermula hari ini bagi beberapa kumpulan pengembara, kata Menteri Kesihatan Khairy Jamaluddin.

Dalam satu kenyataan hari ini, beliau berkata ia termasuk pengembara berusia 18 tahun dan ke atas yang telah lengkap vaksinasi dan pengembara berusia 17 tahun dan ke bawah tanpa mengira status vaksinasi.

Selain itu, katanya pengembara yang mempunyai sejarah jangkitan COVID-19 dalam tempoh enam ke 60 hari dari tarikh sembuh sebelum berlepas ke Malaysia tanpa mengira status vaksinasi juga terkecuali.

Bagi pengembara berusia 18 tahun dan ke atas tanpa status vaksinasi lengkap, Khairy berkata mereka perlu melakukan ujian prapelepasan dua hari sebelum berlepas ke Malaysia menggunakan RT-PCR atau RTK-Ag profesional.

Menurutnya, pengembara kategori tersebut juga harus menjalani ujian pengesanan COVID-19 dalam tempoh 24 jam selepas ketibaan menggunakan RTK antigen dengan penyeliaan pengamal perubatan swasta yang berdaftar dengan Majlis Perubatan Malaysia (MMC) sama ada secara fizikal atau maya.

“Sekiranya keputusan pengujian COVID-19 adalah negatif pengembara perlu menjalani kuarantin wajib selama lima hari di tempat penginapan termasuk rumah, menjalani RT-PCR pada hari keempat atau RTK antigen dengan penyeliaan pengamal perubatan swasta yang berdaftar dengan MMC sama ada secara fizikal atau maya pada hari kelima.

“Pelepasan kuarantin pada hari kelima boleh diberikan jika keputusan ujian RT-PCR hari keempat atau RTK-Antigen hari kelima adalah negatif. Sekiranya keputusan ujian COVID-19 adalah positif, pengembara akan diurus mengikut pengurusan kes positif sedia ada,” katanya.

Sementara itu, katanya, mana-mana pengembara yang dikesan bergejala semasa berada di Pintu Masuk Antarabangsa (PMA) Negara akan diarahkan menjalani ujian saringan COVID-19 menggunakan RTK Antigen dengan penyeliaan pengamal perubatan sama ada secara fizikal atau maya.

Pada masa sama, katanya semua pengembara masih perlu mengemukakan Traveller’s Card yang dipaparkan dalam aplikasi MySejahtera semasa ketibaan di PMA.- BERNAMA


Lelaki maut akibat letupan tong gas pada malam raya

IPOH 13 Mei. – Seorang lelaki menemui ajal pada malam Aidilfitri apabila tong gas meletup di sebuah bengkel rumah di Jalan Parit Amerikan, Kampung Sungai Batu, Pantai Remis tengah malam tadi.

Jurucakap Jabatan Bomba dan Penyelamat Perak berkata pihaknya menerima panggilan mengenai kejadian menimpa mangsa berusia lingkungan lewat 20-an itu pada 12.01 tengah malam.

“Kami segera mengerahkan sepasukan pegawai dan anggota dari Balai Bomba dan Penyelamat Pantai Remis ke lokasi kejadian untuk kerja-kerja menyelamat sebaik menerima panggilan,” katanya dalam kenyataan di sini hari ini.

Beliau berkata setibanya jentera bersama pasukan di tempat kejadian mendapati berlaku letupan dipercayai akibat proses memindahkan bahan dari tong besar ke tong yang lebih kecil di bengkel berkenaan.

Katanya, ketika kejadian mangsa berada seorang diri di bengkel itu dan disahkan maut oleh petugas Kementerian Kesihatan sebelum diserahkan kepada pihak polis untuk tindakan lanjut.

“Pasukan bomba yang tiba di tempat kejadian diarahkan komander operasi supaya membuat kerja pemantauan dan menutup semua injap tabung seterusnya memastikan tiada bahan berbahaya di kawasan berkenaan dan operasi tamat pada 1.24 pagi,” katanya.


Kerajaan tak bercadang gantikan kelapa sawit dengan buluh

KUALA LUMPUR 14 Julai – Kementerian Perusahaan Perladangan dan Komoditi tidak berhasrat untuk menggantikan komoditi utama negara iaitu kelapa sawit dengan tanaman buluh.

Menterinya, Datuk Dr. Mohamad Khairuddin Aman berkata malah, kementerian sedang memperkasakan lagi industri sawit dengan kajian teknologi terkini, memperluaskan pasaran di luar negara, mempelbagaikan produk nilai tambah makanan dan meneruskan pelbagai kajian mengenai kebaikan dan manfaat sawit kepada dunia.

“Pada masa sama, kementerian sedang meneroka peluang buluh sebagai satu lagi komoditi masa depan di samping pelbagai lagi produk komoditi lain,” katanya semasa menjawab pertanyaan Datuk Hatta Ramli (PH-Lumut) pada persidangan Dewan Rakyat hari ini.

Katanya bagi membangunkan industri buluh, kementerian telah menyenaraikan tanaman tersebut sebagai antara tanaman hutan yang perlu dikomersialkan menerusi Program Pembangunan Ladang Hutan (PPLH) bersama-sama dengan lapan lagi spesies tanaman hutan iaitu getah TLC, Akasia, Kelampayan/Laran, Batai, Jati, Binuang, khaya dan Sentang.

“Baki terkini peruntukan PPLH berjumlah RM85 juta. Kementerian saya sedang dalam proses mengubah skim pinjaman ini kepada pembiayaan patuh Syariah,” katanya.

Bagi membangunkan lagi industri buluh, katanya kementerian melalui Lembaga Perindustrian Kayu Malaysia kini dalam proses menghasilkan Pelan Tindakan Pembangunan Industri Buluh Malaysia 2021-2030.

“Buluh boleh digunakan untuk menghasilkan papan lapis, perabot, makanan, fabrik, kraftangan, kutleri, pembinaan, eko-pelancongan dan bahan bakar seperti pembuatan arang dan pellet.

Beliau juga berkata buluh mampu menjana anggaran pendapatan bersih sebanyak RM36,000 sehektar, selepas menolak kos tanaman buluh termasuk kos buruh, anak pokok, penyelenggaraan dan pengeluaran sehektar sebanyak RM28,000 sehektar.


MUFC ‘berpeluh’ sebelum seri di laman sendiri

KELAB Bolasepak Melaka United (MUFC) gagal memanfaatkan aksi pembukaan Liga Super 2021 di laman sendiri apabila sekadar seri 1-1 dengan Sabah FC di Stadium Hang Jebat, malam tadi.

Anak buah Zainal Abidin Hassan bagaimanapun terlebih dahulu tersentak dengan jaringan pemain tengah Sabah, Hamran Peter pada minit ke-46, sebelum S Kumaahran muncul penyelamat tuan rumah apabila menyumbat gol penyamaan pada minit ke-63.

Dalam aksi yang berlangsung dalam cuaca hujan renyai itu, tuan rumah bermula garang dengan melakukan beberapa asakan ke kubu lawan sebaik sepak mula.

Antara percubaan terbaik hadir seawal minit ke-2 dan 3 menerusi gandingan Sony Norde dan Alex dos Santos Goncalvez di jentera serangan, namun percubaan tersebut gagal menembusi gawang lawan.

Sabah yang lebih mengamalkan corak permainan bertahan dan melakukan serangan balas, bagaimanapun berhasil membuka tirai jaringan tatkala memasuki masa kecederaan separuh masa pertama.

Gol itu hadir menerusi lencongan cantik Bobby Gonzalez kepada Hamran di sebelah kiri pintu gol yang kemudian merembat bola menewaskan Khairul Fahmi Che Mat.

Peluang terbaik tuan rumah hadir pada minit ke-55 apabila pintu gol Sabah terbuka luas untuk Concalvez menjaringkan gol selepas menerima hantaran Kumaahran.

Gol yang dicari-cari tuan rumah akhirnya hadir pada minit ke-63 berpunca daripada hantaran cantik Norde mencari Kumaahran yang kemudiannya melakukan rembatan deras ke pintu gol.

Tidak lama selepas itu, Norde hampir sahaja menambah jaringan kedua buat MUFC pada minit ke-68, namun sayang, rembatan leretnya hanya sedikit tersasar di kanan pintu gol.


Pembentukan Kerajaan Perpaduan di Melaka akan dibincangkan – Ahmad Zahid

Timbalan Perdana Menteri, Datuk Seri Utama Dr. Ahmad Zahid Hamidi berkata, keputusan itu akan dicapai selepas perbincangan bersama Ketua Menteri Datuk Seri Utama Sulaiman Md Ali dan Pengerusi Barisan Nasional (BN) Melaka, Datuk Seri Ab Rauf Yusoh.

Beliau berkata demikian pada sidang media selepas merasmikan Majlis Santunan Kasih Ramadan Peringkat Negeri Melaka 2023 di Masjid Jamek Ar-Rahman, Kampung Pulai, di sini, hari ini.

Hadir sama, Ketua Menteri Datuk Seri Utama Sulaiman Md Ali; Timbalan Menteri Kemajuan Desa dan Wilayah Datuk Rubiah Wang; Setiausaha Kerajaan Negeri Datuk Wira Zaidi Johari dan Speaker Dewan Undangan Negeri Datuk Wira Ibrahim Durum.

Turut hadir, Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh; Exco Kemajuan Desa, Pertanian dan Industri Asas Tani, Datuk Abdul Razak Abdul Rahman; Exco Perumahan, Kerajaan Tempatan dan Alam Sekitar negeri merangkap Ahli Dewan Undangan Negeri (Adun) Serkam Datuk Zaidi Attan serta barisan Exco Kerajaan Negeri.

Sementara itu, Ahmad Zahid dalam ucapan perasmiannya berkata, Pilihan Raya Negeri (PRN) yang diadakan sebelum ini telah mengubah landskap politik negara.

“Sudah pasti landakap politik akan berubah, situasi akan bertukar, namun apa yang penting ialah nasib rakyat dan kepelbagaian agama itu perlu dijaga,” katanya.


KKR bakal lancar Dasar Pembangunan Jalan dan Lebuhraya 2030

KUALA LUMPUR, 11 Okt – Kementerian Kerja Raya (KKR) akan melancarkan Dasar Pembangunan Jalan dan Lebuhraya 2030 selain sedang menyediakan Dasar Penyelenggaraan Infrastruktur Negara 2030, bertujuan mencapai pembangunan mampan menerusi infrastruktur jalan yang berdaya tahan.

Menteri Kanan Kerja Raya Datuk Seri Fadillah Yusof berkata untuk itu semua pihak yang berkaitan perlu bekerja secara kolaboratif dan menggembleng usaha dalam membina infrastruktur yang berdaya serta mampan.

“Jalan yang akan dibina perlu disepadukan dengan sistem lain seperti lembangan sungai, penggunaan tanah, dan pembangunan di sekelilingnya. Oleh itu, terdapat keperluan untuk menerima pakai kriteria Matlamat Pembangunan Mampan (SDG) bagi mengurangkan risiko kerosakan yang meluas kepada infrastruktur kita, sekiranya berlaku bencana alam.

“Justeru, saya amat berharap supaya dapatan daripada persidangan ini boleh digunakan dalam penggubalan dasar serta dokumen yang sedang dan akan disediakan pada masa akan datang,” katanya.

Beliau berkata demikian dalam ucapan perasmian Persidangan dan Pameran Jalan Malaysia (MRC) Ke-11 serta Kongres Persekutuan Jalan Antarabangsa (IRF) Rantau Asia-Pasifik Ke-4 di Pusat Dagangan Dunia di sini hari ini.

Fadillah turut memaklumkan bahawa KKR akan memulakan persiapan untuk Pelan Pembangunan Rangkaian Lebuhraya bagi Sabah dan Sarawak yang akan dilancarkan pada 2025.

Pada majlis itu beliau menyampaikan Anugerah Pelajar Tahun Akhir Terbaik Presiden Pertubuhan Kejuruteraan Jalan Malaysia (REAM) 2022 kepada empat pelajar iaitu Hafizatul Ulya Harun dari Universiti Islam Antarabangsa Malaysia, Khairul Faisal Hasanuddin (Universiti Pertahanan Nasional Malaysia), Choon Yue Hua (Universiti Malaya) dan P. Dineshkumar (Universiti Teknologi Malaysia).

Fadillah turut menyampaikan Anugerah Kecemerlangan Jalan Raya 2022 kepada Projek Jambatan Menghubungkan Kampung Lambor Kiri ke Kampung Lambor (merentasi Sungai Perak) oleh KKR menerusi Jabatan Kerja Raya sebagai agensi pelaksana.

Bertemakan Ke Arah Infrastruktur Jalan Raya Yang Berdaya Tahan, persidangan tiga hari bermula hari ini itu, disertai kira-kira 1,000 peserta dari 20 negara serta lebih 100 reruai pameran oleh pempamer tempatan dan luar negara.


Sensasi rentapan ‘yu berkepala pari’ Kelong Umbai

SERKAM 25 November – Seorang pemancing sama sekali tidak menyangka umpan udang hidup yang dilabuhkannya ketika memancing di Kelong Umbai, di sini, disambar spesies yang tidak disangka-sangka.

Mohd Khairul Isnin, 37, yang memancing bersama empat lagi rakannya terkejut apabila pertarungan mendebarkan hampir 40 minit berakhir dengan tumpasnya ikan ‘yu berkepala pari’ atau nama komersialnya yu kemejan.

Menceritakan detik pertarungan itu, pemandu lori yang digelar Ayun Rimba Pari berkata, sebaik joran 10 kaki yang dipadankan dengan kekili bersaiz 5,000 direntap spesies pemangsa itu kira-kira jam 3.30 petang, dia dapat merasakan sesuatu yang berbeza berada di hujung kail.

“Saya biasa mendaratkan ikan pari, malong dan tebal pipi di sini, tetapi kali ini, saya dapat rasakan ia ikan yang berbeza.

“Alhamdulillah, selepas hampir 40 minit bertarung, ikan mulai lemah dan rakan kami berjaya menaikkan ikan itu ke kelong,” katanya kepada Melaka Hari Ini.

Mohd Khairul yang berasal dari Malim berkata, walaupun ikan seberat hampir 10 kilogram itu bukanlah ikan terbesar pernah didaratkannya, namun dia tetap menganggapnya sebagai satu trofi baharu sebagai kaki pancing.

“Sama seperti ikan pari, isi ikan ini juga sangat lembut dan enak dimakan,” katanya yang turut menaikkan dua lagi ikan pari seberat 18 dan 10 kilogram pada trip yang sama.


Pulau Besar ‘gelanggang’ dakwah

TELOK MAS, 5 Oktober – Pulau Besar yang cukup sinonim dengan panggilan ‘Pulau Keramat’ kini menjadi kawasan pelancongan baharu dengan potensinya sebagai pusat penyebaran dakwah.

Mufti Negeri Melaka, Datuk Wira Abdul Halim Tawil berkata, pihaknya menyokong usaha bagi menghidupkan kawasan itu sebagai hab pelancongan agama selari dengan subsektor pelancongan ke-14 asalkan ia tidak menyimpang daripada fahaman agama Islam.

“Pulau Besar ada kubur Sultan Al-Ariffin yang merupakan antara pendakwah penting dalam menyebarkan agama Islam, malah meneroka tempat ini sebagai pusat perkembangan dakwah alam Melayu.

“Jadi memang relevan jika dikatakan sebagai pusat penyebaran Islam sejak dahulu lagi. Justeru, saya lihat ada keperluan untuk menambah baik kawasan beribadat di sini, sekali gus dapat mengimarahkan aktiviti keagamaan.

“Saya yakin pihak berkenaan boleh memikirkan langkah-langkah seperti pemasangan kamera litar tertutup (CCTV), pondok keselamatan, tempat rehat untuk pengunjung, kerja-kerja penebangan pokok dan pembersihan seperti yang sedang dilakukan kini,” katanya.

Beliau berkata demikian kepada Melaka Hari Ini (MHI) selepas lawatannya ke Pulau Besar yang turut dihadiri Mufti Pahang, Datuk Seri Dr Haji Abdul Rahman Osman, semalam.

Sementara itu, Abdul Rahman berkata, pulau tersebut memiliki keunikan tersendiri daripada aspek sejarahnya untuk dijadikan sebagai pusat penyebaran ilmu dan bukannya dipalitkan dengan unsur kepercayaan karut.

“Pulau ini sangat cantik dan antara pulau yang setanding Pulau Tioman. Apabila dikatakan ada tahfiz akan dibuka semula di tempat ini saya amat bersetuju kerana inilah masanya kita mengubah pemikiran masyarakat yang terus mengatakan ini tempat pemujaan.

“Syabas kepada Jabatan Mufti Negeri Melaka yang bersungguh-sungguh menjaga tempat ini. Kalau dijaga sebaiknya, tempat ini akan menjadi lokasi menyebarkan dakwah, meningkatkan ketaqwaan, seterusnya menjadi pulau kebanggaan pelancongan untuk umat Islam,” katanya.


8 lokasi pelancongan Melaka jana lebih RM3.36 juta – Exco

AYER KEROH – Lapan lokasi pelancongan utama Melaka berjaya merekodkan nilai kutipan tiket berjumlah lebih RM3.36 juta sejak sektor pelancongan dibuka pada 1 Okt lalu.

Exco Pelancongan Datuk Muhammad Jailani Khamis berkata, antara lokasi pelancongan paling popular ialah Zoo Melaka, Menara Taming Sari, Melaka River Cruise, AFamosa Water Theme Park dan AFamosa Safari Wonderland.

Selain itu, katanya tiga buah muzium iaitu Muzium Samudera, Muzium Kapal Selam dan Muzium Sejarah & Ethnografi turut mencatat kutipan tiket memberangsangkan setakat data 28 Okt lalu.

“Berdasarkan tinjauan tersebut, jumlah kedatangan pelancong dan jumlah kutipan tiket di lapan buah produk pelancongan yang paling popular tersebut bermula pada 1 Oktober 2021 hingga 28 Oktober 2021 direkodkan sejumlah 135,573 orang.


Bayaran Fasa 3 Bantuan Khas COVID RM1.2 bilion, Isnin ini – PM Ismail Sabri

KUALA LUMPUR, 18 Dis – Pembayaran Fasa 3 Bantuan Khas COVID-19 (BKC) sebanyak RM300 akan dibuat pada Isnin ini (20 Dis) melibatkan peruntukan berjumlah RM1.2 bilion untuk 3.8 juta penerima isi rumah kategori miskin dan B40, kata Datuk Seri Ismail Sabri Yaakob.

Perdana menteri berkata dengan pembayaran itu, lengkaplah nilai bantuan di bawah BKC berjumlah RM4.6 bilion yang menzahirkan komitmen kerajaan dalam memastikan pembayaran BKC sedikit sebanyak meringankan beban rakyat yang masih terkesan akibat pandemik COVID-19.

Bayaran untuk penerima yang tidak mempunyai akaun bank (termasuk di Sabah dan Sarawak) pula akan dibuat melalui cawangan Bank Simpanan Nasional (BSN) dengan bank berkenaan akan mengeluarkan panduan prosedur operasi standard (SOP) dari semasa ke semasa.

Pembayaran Fasa 1 dan Fasa 2 BKC telah diselesaikan pada September dan November lepas dengan peruntukan RM3.4 bilion untuk hampir 10 juta penerima.

Semakan status kelulusan BKC boleh dibuat melalui Portal BKC, https://bkc.hasil.gov.my selain bagi mendapatkan maklumat lanjut termasuk kriteria penerima dan nilai bantuan yang diterima.

Bagi kategori B40, isi rumah akan menerima RM800, warga emas bujang/tiada pasangan (RM200) dan bujang (RM200) manakala kategori M40, isi rumah layak menerima RM250, warga emas bujang/tiada pasangan (RM100) dan bujang (RM100).- BERNAMA


56 anggota polis NS dibuang kerja dalam tempoh lima tahun

SEREMBAN, 20 Jan – Seramai 56 anggota dan pegawai polis di Negeri Sembilan telah dikenakan tindakan tatatertib dibuang kerja berikutan terlibat dengan pelbagai kesalahan jenayah dalam tempoh lima tahun sejak 2017, kata Ketua Polis Negeri Sembilan Datuk Mohamad Mat Yusop.

Beliau berkata daripada jumlah tersebut seramai 31 individu terbabit dalam jenayah termasuk berkaitan tatatertib, dadah, syariah dan rasuah manakala 25 individu dibuang kerja atas kesalahan melakukan kekerasan atau dengan sengaja mendatangkan kecederaan kepada orang lain.

Mohamad berkata pasukan Polis Diraja Malaysia (PDRM) tidak akan berkompromi terhadap mana-mana pegawai dan anggota yang terlibat dengan jenayah atau bersekongkol dengan sindiket haram yang melanggar undang-undang yang mencemarkan imej pasukan.

“Statistik tersebut perlu diberi perhatian serius…lebih-lebih lagi kami merupakan ‘role model’ kepada orang ramai. Saya mahu lihat lebih banyak interaksi positif antara polis bersama masyarakat diadakan.

“Jadi, saya berharap semua warga PDRM Kontinjen Negeri Sembilan menjalankan tugas dengan penuh amanah dan sentiasa bekerja dengan penuh berintegriti demi menjaga nama baik pasukan,” katanya.

Beliau berkata dalam meningkatkan persefahaman dan mengeratkan silaturahim antara polis serta masyarakat, pelbagai pendekatan perlu dilakukan termasuk kaedah interaksi secara bersemuka dengan orang awam di peringkat akar umbi.

Mohamad berkata pendekatan itu juga bukan sahaja dapat membetulkan segala maklumat salah, persepsi kurang tepat selain tuduhan melulu terhadap warga PDRM, malah dapat memberi peluang kepada masyarakat untuk mengenali peranan dan tugas anggota polis secara lebih dekat.

“Jika kita dapat lakukan ini, maka segala tuduhan yang tidak berasas terhadap pasukan, tentunya dapat dikurangkan. Bersama-samalah kita bertindak sebagai satu pasukan, bergerak dalam satu tenaga dengan matlamat membanteras jenayah dan keganasan tanpa mengira jabatan dalam PDRM,” tambahnya.

Dalam pada itu, beliau berkata terdapat sebanyak 281 kekosongan jawatan daripada semua bahagian di Ibu Pejabat Polis Kontinjen Negeri Sembilan ketika ini melibatkan pelbagai jawatan termasuk Inspektor dan Sarjan untuk diisi oleh individu yang berkelayakan. – BERNAMA


Rais kekal Ketua UMNO Tangga Batu – Presiden UMNO

SERKAM 27 Mac – Ahli Dewan Undangan Negeri (ADUN) Paya Rumput Datuk Rais Yasin disahkan kekal sebagai Ketua UMNO Bahagian Tangga Batu.

Presiden UMNO, Datuk Seri Utama Dr. Ahmad Zahid Hamidi berkata, pihaknya mengesahkan keabsahan lantikan itu selepas dimaklumkan Jawatankuasa Pemilihan UMNO (JPU) pusat, sebentar tadi.

Ia sekali gus menepis laporan mengaitkan kemenangan Rais pada pemilihan baru-baru ini dibatalkan seperti yang ditularkan pada satu surat Jawatankuasa Bantahan Pemilihan UMNO Malaysia 2023, hari ini.

“Dan Rais diabsahkan sebagai Ketua UMNO Bahagian Tangga Batu,” katanya kepada pemberita selepas menunaikan Solat Sunat Tarawih sempena Majlis Santunan Kasih Ramadan Peringkat Negeri Melaka 2023 diadakan di Masjid Jamek Ar-Rahman, Kampung Pulai Serkam, di sini hari ini.

Perkara itu dimaklumkan bSetiausaha UMNO Bahagian Tangga Batu Datuk Abdul Latip Mohamad yang memaklumkan menerima surat itu daripada JPU pusat yang dikongsikan menerusi aplikasi WhatsApp pada jam 2.26 petang tadi.


Penipuan kerja di luar negara, 168 rakyat Malaysia terkandas

Katanya hasil soal siasat mendapati mangsa diperdaya menerusi iklan peluang kerjaya di Facebook sebagai pegawai khidmat pelanggan di luar negara dengan bayaran yang lumayan.

“Mangsa yang tertarik dengan tawaran itu akan menghubungi ejen melalui aplikasi WeChat, WhatsApp dan Messenger. Setelah mendapat persetujuan mangsa, ejen memaklumkan akan mengurus dan menanggung kos perbelanjaan perjalanan ke destinasi pekerjaan,” katanya dalam kenyataan hari ini.

Beliau berkata mereka seterusnya dikurung dan dikawal ketat serta akhirnya dipaksa bekerja untuk sindiket perjudian online, scammer, pelaburan, love scam dan lain-lain penipuan.

“PDRM kini sedang bekerjasama dengan Kementerian Luar Negeri, Aseanapol (Polis Negara ASEAN), Interpol (Pertubuhan Polis Jenayah Antarabangsa) bagi mengesan dan membawa pulang mangsa yang masih terkandas.

“Ahli keluarga atau kenalan mangsa yang mempunyai sebarang maklumat dinasihatkan membuat laporan polis sekiranya belum berbuat demikian dan jangan berurusan terus dengan pihak sindiket atau orang yang tidak dikenali,” katanya.

Sementara itu, Noorsiah berkata menerusi Op Pintas ‘Daya’ pada 3 Ogos lepas, enam individu termasuk dua wanita warga tempatan telah ditahan kerana disyaki terlibat kegiatan sindiket sama.

“Kesemua yang ditahan berumur lingkungan 33 hingga 45 tahun bagi membantu siasatan di bawah Seksyen 12 dan Seksyen 14 Akta Antipemerdagangan Orang dan Antipenyeludupan Migran 2007.

Beliau berkata operasi tersebut dijalankan dengan kerjasama Jabatan Tenaga Kerja Semenanjung Malaysia, Pasukan Petugas Majlis Antipemerdagangan Orang dan Antipenyeludupan Migran (MAPO) serta Kementerian Dalam Negeri.


Bantuan khas kewangan RM350 turut diberi kepada Veteran ATM tidak berpencen – Ismail Sabri

KUALA LUMPUR 1 Nov – Bantuan Khas Kewangan (BKK) sebanyak RM350 secara sekali beri kepada satu juta pesara kerajaan yang diumumkan dalam pembentangan Bajet 2022 pada Jumaat lepas akan turut diberikan kepada golongan veteran Angkatan Tentera Malaysia (ATM) tidak berpencen.

Perdana Menteri Datuk Seri Ismail Sabri Yaakob berkata langkah itu selaras amalan semasa kerajaan yang prihatin terhadap golongan veteran ATM tidak berpencen agar turut menerima BKK.

Ismail Sabri berkata Jabatan Hal Ehwal Veteran (JHEV) menganggarkan sehingga kini terdapat kira-kira 300,000 veteran ATM terdiri daripada mereka yang berpencen, penerima pencen terbitan dan tidak berpencen.

“Sehubungan itu, veteran ATM tidak berpencen yang belum berdaftar disarankan untuk berbuat demikian dengan JHEV agar BKK dapat disalurkan kepada mereka menjelang bulan Januari 2022,” katanya dalam satu kenyataan, hari ini.

Jumaat lepas, Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata seramai satu juta pesara kerajaan akan menerima Bantuan Khas Kewangan berjumlah RM350.- BERNAMA


Vaksin remaja: Ikut arahan dan SOP yang ditetapkan – Khairy

PUTRAJAYA 24 Sept. – Menteri Kesihatan Khairy Jamaluddin mengingatkan pusat pemberian vaksin (PPV), Pejabat Kesihatan Daerah (PKD) dan Pejabat Pendidikan Daerah yang terlibat dalam pelaksanaan program vaksinasi remaja, agar tidak mengeluarkan sebarang arahan dan prosedur operasi standard (SOP) berbeza.

Beliau turut mengingatkan ibu bapa atau penjaga, untuk membawa remaja bersekolah ke PPV mengikut tarikh dan masa janji temu yang ditetapkan.

“Saya ingin mengingatkan semua PPV yang terlibat, pihak PKD dan juga PPD supaya mengikut arahan atau ketetapan yang telah diumumkan berhubung kaedah pemberian vaksin kepada remaja.

“Saya telah jelaskan dan timbalan menteri pun sudah menjelaskan beberapa hari lepas,” katanya dalam sidang media berkaitan perkembangan COVID-19 hari ini.

Khairy menasihatkan ibu bapa supaya tidak bergegas ke PPV bersama anak untuk vaksinasi, kerana jadual janji temu vaksinasi remaja dibuat dengan kerjasama PKD dan PPD terlebih awal.

Beliau berkata, pemberian vaksinasi remaja secara berjadual di 156 PPV Awam, Integrasi dan sekolah bermula semalam, dengan pemberian vaksinasi tanpa janji temu hanya dibenarkan untuk remaja yang tidak bersekolah, remaja sedang belajar di institusi pengajian awam dan remaja yang ‘home schooling’.

“Saya sendiri sudah ‘tidur’ di pasar raya kerana terlupa ‘checkout’. Kita akan lihat apakah kaedah yang terbaik untuk memastikan ciri-ciri ‘checkout’ digunakan dengan sempurna.

“Niat fungsi ‘checkout’ itu untuk kita ketahui di mana anda berada di sesuatu lokasi dengan lebih tepat dan tahu anda berada di lokasi itu untuk tempoh yang spesifik. Niat memang baik, tetapi pelaksanaannya perlu dimantapkan lagi,” katanya.


UPSI iktiraf usaha Cikgu Ismail bersihkan Sungai Balun

TANJUNG MALIM 4 Mac. – Seorang guru, Ismail Muhamad Zain yang sanggup membersihkan Sungai Balun di Slim River di sini secara sukarela Februari lepas, menerima pengiktirafan sebagai Ikon Alumni Anak Kandung Suluh Budiman (AKSB) dari Pusat Alumni Universiti Pendidikan Sultan Idris (UPSI), hari ini.

Beliau yang juga bekas penuntut UPSI dalam jurusan Ijazah Sarjana Muda Pendidikan Awal Kanak-kanak itu menerima pengiktirafan berkenaan dalam satu majlis penyampaian sijil penghargaan di Kampus Sultan Azlan Shah, di UPSI.

Timbalan Naib Canselor (Hal Ehwal Pelajar & Alumni) UPSI Profesor Datuk Dr Md Amin Md Taff berkata, pengiktirafan Ismail sebagai Ikon AKSB dilihat amat tepat kerana usaha bekas pelajar tersebut telah memberi impak kepada masyarakat.

“Usaha cikgu Ismail yang murni perlu dijadikan contoh, ketika kita sibuk dengan Perintah Kawalan Pergerakan Bersyarat (PKPB) di kawasan masing-masing, beliau dengan rutin hariannya membersihkan Sungai Balun yang merupakan nadi dan sumber kepada kehidupan kepada masyarakat.

“Sehubungan itu, adalah diharapkan sijil penghargaan AKSB dapat memberi inspirasi kepada seluruh warga dan alumni UPSI di seluruh negara dan setiap mahasiswa mahupun alumni sentiasa digalakkan untuk menyumbang kepada masyarakat,” katanya ketika berucap pada majlis berkenaan, hari ini.

Sementara itu, Ismail, 40, yang juga guru Penyelaras Pendidikan Khas Sekolah Kebangsaan Seri Besout, Sungkai, berkata beliau berasa gembira dan syukur dengan pengiktirafan daripada pihak universiti.

“Alhamdulillah, langsung tidak menyangka usaha kecil saya telah mendapat perhatian ramai pihak apatah lagi sampai ke pengetahuan pihak Istana Negeri Perak.

“Kita semua telah dididik dan cakna terhadap kepentingan sungai dalam kehidupan seharian, maka dengan menjaga kelestariannya adalah galasan yang perlu sama-sama kita pikul,” katanya.

Pada 14 Februari lepas, sebuah akhbar tempatan menyiarkan kisah Ismail yang sanggup bergelumang lumpur, selut dan lintah seorang diri demi membersihkan sampah yang terperangkap di dalam Sungai Balun.


Kewujudan badan berkuasa mutlak rencat pengurusan darurat kesihatan- Marzuki

KUALA LUMPUR 10 Jun- Gesaan beberapa pihak supaya Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mewujudkan sebuah badan berkuasa mutlak seperti Majlis Gerakan Negara (MAGERAN) bukanlah langkah yang sesuai pada masa kini.

Ketua Setiausaha Sulit kepada Perdana Menteri Datuk Dr Marzuki Mohamad berkata, cadangan itu adalah langkah ke belakang yang akan merencatkan perancangan kerajaan dan segala usaha penjawat awam, barisan hadapan, pihak industri serta rakyat untuk memulihkan negara daripada krisis kesihatan dan ekonomi.

“Perdana Menteri (Tan Sri Muhyiddin Yassin) ketika membuat pengumuman mengenai pelaksanaan Darurat 2021 juga menegaskan bahawa perisytiharan darurat oleh Seri Paduka bukan bermakna negara kita berada di bawah pentadbiran yang berkuasa mutlak seperti pemerintahan ala tentera.

“Kerajaan sivil atau a civilian government masih berfungsi dan ciri civilian government ini mesti dipertahankan sepanjang tempoh darurat berkuat kuasa,” katanya melalui perkongsian Facebook mengenai pengurusan darurat.

Beliau berkata keadaan yang dihadapi negara pada masa ini amat berbeza dengan situasi pada 1969 apabila darurat diisytiharkan susulan tercetus rusuhan kaum yang mengorbankan nyawa.

Jelasnya pada masa ini Malaysia tidak berhadapan dengan darurat keselamatan, tetapi darurat kesihatan dan negara juga mempunyai Kabinet yang sedang berfungsi.

Menurut beliau, Kabinet yang bersidang setiap Rabu itu membincangkan pelbagai keputusan bukan sahaja mengenai COVID-19, malah melibatkan pentadbiran negara, pengurusan ekonomi, kebajikan rakyat, kewangan, keselamatan, pertahanan, pendidikan, hubungan antarabangsa dan lain-lain perkara yang berkaitan dengan pengurusan dan pentadbiran negara secara keseluruhannya.

Marzuki turut mengingatkan bahawa kerajaan bukan sahaja sedang mengurus pandemik, tetapi turut mengurus kebajikan dan kehidupan rakyat dengan pelbagai kementerian serta jabatan sedang berfungsi untuk menyampaikan pelbagai bentuk bantuan kepada rakyat.

Ini termasuk melalui pakej-pakej rangsangan ekonomi dan bantuan kewangan yang telah diumumkan oleh kerajaan termasuk yang terbaharu PEMERKASA Tambahan bernilai RM40 bilion dengan suntikan fiskal berjumlah RM5 bilion.

“Penyampaian bantuan-bantuan itu mesti diteruskan oleh kementerian dan agensi berkaitan yang berfungsi di bawah pentadbiran sivil tanpa gangguan oleh mana-mana pihak yang berkuasa mutlak,” katanya.

Menurut Marzuki, kerajaan juga telah mempunyai beberapa mekanisme khusus untuk menangani pandemik COVID-19, antaranya melalui Sidang Khas Majlis Keselamatan Negara Mengenai Pengurusan COVID-19 yang bersidang sekurang-kurangnya dua kali seminggu.

Selain itu, kerajaan juga mengadakan Sidang Khas Majlis Keselamatan Negara Mengenai Darurat yang bersidang sekurang-kurangnya sekali seminggu dan Jawatankuasa Khas Jaminan Akses Bekalan Vaksin yang bertanggungjawab merancang dan melaksanakan Program Imunisasi COVID-19 Kebangsaan.

“Kita memang berharap agar keadaan akan kembali pulih seperti sediakala. Apabila hampir kesemua penduduk negara kita telah menerima vaksin dan kita telah mencapai herd immunity yang dijangka sebelum akhir tahun ini, insya-Allah sektor-sektor ekonomi dan sosial akan dibuka semula. Kita akan lebih selamat daripada dijangkiti COVID-19.

“Pada ketika itu, saya percaya aktiviti politik dan proses demokrasi juga boleh berlangsung dengan lebih rancak. We will be seeing a more vibrant political and democratic process. Bukan sahaja nak adakan sidang Parlimen, nak adakan pilihan raya pun boleh.

“Dengan proses vaksinasi yang sedang giat berjalan dan Perintah Kawalan Pergerakan yang sedang berkuat kuasa, saya percaya kita memerlukan sedikit masa saja lagi untuk keluar daripada krisis yang sedang membelenggu kita pada masa ini,” katanya.


Jalani saringan Covid-19 kedua atau didakwa

KUALA LUMPUR 25 Julai – Kerajaan memberi tempoh dua hari sehingga esok kepada 2,897 individu dikuarantin wajib di rumah yang masih gagal menjalani ujian saringan COVID-19 kali kedua pada hari ke-13 kuarantin untuk berbuat demikian.

Menteri Kanan (Kluster Keselamatan) Datuk Seri Ismail Sabri Yaakob berkata sekiranya mereka gagal berbuat demikian dalam tempoh dua hari ini, mereka akan ditahan, direman dan dihadapkan ke mahkamah.

“Tiada lagi kompromi, amaran dan nasihat kerana mereka boleh membahayakan nyawa orang lain. Kalau degil juga pada Isnin polis akan tangkap dan tahan mereka…tiada kompaun, ‘charge’ (dakwa) di mahkamah terus,” katanya pada sidang media mengenai perkembangan Perintah Kawalan Pergerakan Pemulihan (PKPP) di Pusat Dagangan Dunia Putra, di sini hari ini.

Ismail Sabri berkata perkara itu dipersetujui dalam Mesyuarat Khas Menteri-menteri berkenaan Perintah Kawalan Pergerakan (PKP) di Pejabat Perdana Menteri, di Putrajaya hari ini.

“Kerajaan memandang serius perkara ini kerana ada  kes lepas mendapati ada antara mereka (individu dikuarantin wajib di rumah) yang positif pada hari ke-13 dan kita takut mereka potong sendiri ‘wristband’. Kita nak ingatkan bahawa kita ada (maklumat) nama dan alamat mereka,” tegasnya.


Peningkatan kluster di tempat kerja membimbangkan- Dr Noor Hisham

KUALA LUMPUR 28 Mei – Malaysia kini berdepan kes jangkitan COVID-19 kluster tempat kerja yang membimbangkan apabila merekodkan jumlah tertinggi selain kluster perayaan dan rentas negeri, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham dalam kenyataan semalam berkata sejak 1 April hingga kelmarin (26 Mei), sebanyak 287 kluster tempat kerja dilaporkan melibatkan 17,087 kes dan daripada jumlah itu 233 kluster masih aktif direkodkan membabitkan 16,785 kes aktif.

“Tiga negeri yang direkodkan kluster tempat kerja tertinggi dalam tempoh ini ialah Selangor dengan 74 kluster (25.7 peratus), Johor 53 kluster (18.4 peratus) dan Pulau Pinang 31 kluster (10.8 peratus).

“Sektor pengilangan didapati penyumbang bilangan kluster tertinggi berbanding subkategori lain iaitu sebanyak 132 kluster (46 peratus) dalam tempoh sama dan ia diikuti sektor perkhidmatan yang merekodkan 57 kluster (20 peratus),” katanya.

Menurutnya walaupun kerajaan mengumumkan pelaksanaan PKP 3.0 bermula pada 12 Mei, trend kluster di tempat kerja masih tidak menunjukkan penurunan yang ketara.

Katanya sebanyak 115 kluster tempat kerja dengan 5,392 kes dilaporkan antara 12 Mei sehingga 26 Mei dengan lebih separuh daripada jumlah tersebut melibatkan sektor pengilangan (62 kluster).

Oleh itu, katanya Kementerian Kesihatan Malaysia (KKM) menyambut baik inisiatif Kementerian Perdagangan Antarabangsa dan Industri (MITI) memperkenalkan prosedur operasi standard (SOP) baharu dikenali sebagai [email protected] bagi mengimbangi kelangsungan operasi perkilangan dengan pengawalan wabak.

Pada masa sama KKM turut menasihatkan majikan supaya memastikan pematuhan SOP di tempat kerja seperti penyediaan tempat mencuci tangan atau ‘hand sanitizer’, pekerja mengenakan pelitup muka setiap masa dan mengelakkan pekerja berkumpul di ruang yang sempit.

Selain itu, mereka perlu memainkan peranan proaktif memastikan langkah pencegahan penularan COVID-19 diambil dan diikuti pekerja di tempat penginapan seperti memastikan katil atau tempat tidur disusun mengikut penjarakan sekurang-kurangya satu hingga dua meter selain mengelakkan pekerja makan beramai-ramai di ruang makan.

Bagi pekerja pula, beliau mengingatkan supaya sentiasa mematuhi SOP ditetapkan semasa di tempat kerja untuk keselamatan diri seperti memakai pelitup muka, tidak bersembang dekat, menjaga kebersihan tempat makan dan memantau gejala, serta memaklumkan kepada majikan dengan segera sekiranya bergejala.

Dr Noor Hisham berkata kerjasama semua pihak amat diperlukan bagi memastikan tempat kerja dan penginapan pekerja berada dalam keadaan kondusif dan selamat untuk digunakan.


Rumah Terbuka Tahun Baharu Cina Melaka pada 23 Januari

Ahli Dewan Undangan Negeri (Adun) Machap Jaya, Ngwe Hee Sem berkata, majlis yang diadakan di di Dewan Besar Kampung Permai, Machap Umboo, itu dijangka akan dihadiri lebih 5,000 tetamu daripada berbilang kaum, agama dan bangsa.

“Sudah pasti, tetamu yang hadir akan disaji dan dijamukan dengan pelbagai hidangan menarik,” katanya yang juga Exco Perpaduan, Penerangan, Sumber Manusia dan Hal Ehwal Pengguna negeri.


Tangguh umrah untuk perlahankan Omicron – Khairy

Menerusi catatan di akaun Twitternya beliau berkata mengikut Institut Penyelidikan Perubatan (IMR), ‘presumptive’ Omicron, telah 100 peratus disahkan Omicron melalui jujukan genom penuh.

“Penilaian risiko akan terus dilakukan. Buat masa ini Kementerian Kesihatan (KKM) tahu satu dos penggalak diperlukan. Lebih dari itu kita (KKM) kaji dari semasa ke semasa bila data saintifik baharu muncul. Yang penting respons kita (KKM) ikut data yang baharu. Ini yang dimaksud respons yang evidence-based,” katanya.

Semalam Khairy mengumumkan kerajaan memutuskan untuk menangguhkan sementara kebenaran perjalanan mengerjakan ibadah umrah bermula 8 Jan ini bagi membendung penularan varian Omicron COVID-19.

Penangguhan itu adalah susulan kebimbangan terhadap penularan varian berkenaan akibat ketidakpatuhan jemaah umrah kepada prosedur kuarantin kediaman masing-masing yang menyebabkan berlakunya jangkitan dalam kalangan ahli keluarga mereka.

Khairy berkata kebolehjangkitan Omicron adalah lebih besar berbanding varian Delta dan jika denominator kes lebih besar, sudah pasti kemasukan ke hospital dan unit rawatan rapi (ICU) lebih tinggi, dan KKM mahu mengelak sistem kesihatan negara menjadi lumpuh disebabkan varian ini, melalui strategi memperlahankan penularannya.

Beliau berkata justeru liputan dos penggalak yang luas; pemakaian pelitup muka; pengudaraan yang baik; TRIIS atau ‘Test, Report, Isolate, Inform, Seek’;  MySJ Trace dan kawalan pintu masuk antarabangsa, merupakan antara langkah memperlahankan penularan Omicron.

Sementara itu, Ketua Pengarah Kesihatan Tan Sri Dr Noor Hisham Abdullah menerusi akaun Twitter beliau berkata kadar kebolehjangkitan COVID-19 berdasarkan jangkaan mengikut kes seharian  pada 1 Jan untuk seluruh negara adalah 0.99. – BERNAMA


Wan Zahidi dilantik Mufti Perak baharu berkuat kuasa Ogos

IPOH, 17 Jun – Sultan Perak Sultan Nazrin Shah berkenan melantik Datuk Wan Zahidi Wan Teh sebagai Mufti Perak yang baharu untuk tempoh dua tahun berkuat kuasa 1 Ogos depan.

Setiausaha Kerajaan Negeri Perak Datuk Ahmad Suaidi Abdul Rahim berkata Wan Zahidi yang kini Pengerusi Jawatankuasa Muzakarah Majlis Kebangsaan Bagi Hal Ehwal Ugama Islam Malaysia dan berasal dari Gerik merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

“Beliau pernah menjawat pelbagai jawatan penting seperti Pakar Perunding Yayasan Dakwah Islamiah, Rektor Kolej Islam Darul Ridzuan, Mufti Wilayah Persekutuan dan Felo Kehormat Kanan Universiti Islam Malaysia,” katanya dalam kenyataan hari ini.

Pada 30 Mei 2021, Tan Sri Dr Harussani Zakaria, 82, yang dilantik sebagai Mufti Perak sejak 1985 meninggal dunia di Hospital Raja Permaisuri Bainun di sini semasa mendapatkan rawatan kerana jangkitan COVID-19.


TYT Melaka beri penghormatan terakhir kepada Tun Rahah

MELAKA 19 Dis. – Tuan Yang Terutama (TYT) Yang di-Pertua Negeri Melaka, Tun Seri Setia (Dr.) Mohd Ali Mohd Rustam memberikan penghormatan terakhir ke atas Allahyarhamah Tun Rahah Mohamed Noah di rumahnya di Jalan Eaton, Kuala Lumpur malam tadi menurut sumber hantaran Facebook Perikatan Nasional Melaka.

Kenyataan rasmi Istana Melaka hari ini menyebut, Tun Mohd Ali serta isteri, Toh Puan Asmah Abdul Rahman merakamkan salam takziah buat keluarga Allahyarhamah Tun Rahah.

“TYT Tun dan Toh Puan serta keluarga merakamkan salam takziah kepada seluruh keluarga Allahyarhamah Tun Rahah yang telah kembali ke Rahmatullah pada 18 Disember 2020. Ucapan takziah juga kepada bekas perdana menteri, Datuk Seri Mohd Najib Tun Razak atas kepulangan bonda tercinta ke Rahmatullah.

“Semoga seluruh keluarga Allahyarhamah sabar dan tabah menghadapi suasana sedih dan pilu ini. Didoakan agar roh Allahyarhamah dicucuri rahmat oleh Allah SWT dan ditempatkan dikalangan mereka yang beriman,” jelas kenyataan tersebut.

Difahamkan, Tun Mohd Ali semalam meluangkan masa selama hampir satu jam 30 minit selepas tiba di kediaman Tun Rahah di Jalan Eaton, Kuala Lumpur pada jam 9.45 malam.

Rahah, 87 yang juga balu kepada bekas Perdana Menteri Kedua, Tun Abdul Razak Hussein, dilaporkan meninggal dunia, petang semalam ketika menerima rawatan di Hospital Prince Court.

Sebelum itu, beberapa pemimpin negara termasuk Perdana Menteri Tan Sri Muhyiddin Yassin, Presiden PKR, Datuk Seri Anwar Ibrahim serta pemimpin lain turut menziarahi Allahyarhamah.


PM mahu pendidikan rukun negara dijadikan agenda teras kerajaan

PUTRAJAYA, 9 Julai – Pendidikan Rukun Negara perlu dijadikan agenda teras kerajaan bagi memastikan Rukun Negara sentiasa menjadi amalan dalam masyarakat untuk diwarisi dari satu generasi ke satu generasi, kata Perdana Menteri Tan Sri Muhyiddin Yassin.

Beliau berkata perlu ada usaha bersungguh-sungguh oleh semua pihak untuk menyemarakkan penghayatan prinsip dan nilai yang terkandung dalam Rukun Negara terutama bagi mengeratkan perpaduan rakyat di negara ini.

“Kementerian Perpaduan Negara dan Kementerian Komunikasi dan Multimedia boleh menerajui pelaksanaan agenda ini menerusi pelbagai program, inisiatif dan aktiviti di bawah kementerian dengan kerjasama badan-badan bukan kerajaan, swasta dan masyarakat sivil.

“Saya percaya usaha yang bersungguh-sungguh digembleng oleh semua pihak, kita akan berjaya menyemarakkan penghayatan prinsip dan nilai Rukun Negara demi mengeratkan perpaduan rakyat di negara ini,” katanya ketika melancarkan Sambutan Ulang Tahun ke-50 Rukun Negara di Bangunan Perdana Putra di sini hari ini.

Rukun Negara diisytiharkan pada 31 Ogos 1970 oleh Yang di-Pertuan Agong Almarhum Tuanku Ismail Nasirudin Shah Ibni Almarhum Sultan Zainal Abidin pada 31 Ogos 1970 bagi mencapai perpaduan lebih erat antara rakyat susulan peristiwa 13 Mei 1969.

Ia mengandungi lima prinsip yang menjadi falsafah negara iaitu Kepercayaan Kepada Tuhan, Kesetiaan Kepada Raja dan Negara, Keluhuran Perlembagaan, Kedaulatan Undang-Undang dan Kesopanan dan Kesusilaan.

Muhyiddin berkata rakyat Malaysia yang berjiwa patriotik dan cintakan negara perlu sentiasa menjunjung prinsip Rukun Negara yang diperkenalkan sejak di bangku sekolah lagi yang bukan sahaja sentiasa disebut, malah telah sebati dalam jiwa sanubari rakyat Malaysia.

Jelasnya, kelima-lima prinsip itu tercatat di dalam buku-buku latihan, papan tanda, dinding sekolah dan di tempat-tempat yang mudah dibaca untuk diketahui dan diingati.

“Sebenarnya bukanlah sukar untuk menghayati dan mengamalkan prinsip-prinsip Rukun Negara asalkan kita mempunyai kesedaran untuk sentiasa mengeratkan perpaduan dan memelihara keharmonian melalui prinsip-prinsip yang terkandung dalam Rukun Negara,” katanya.

Sambutan jubli emas Rukun Negara dianjurkan bersama Kementerian Komunikasi dan Multimedia serta Kementerian Perpaduan Negara itu disiarkan secara langsung di Bernama TV (Astro 502, myFreview 121 dan unifi TV 631), RTM, Astro Awani serta platform media sosial.- BERNAMA


PMM peruntukkan RM17,300 bantu pelajar

Pengarahnya, Norizam Sekak berkata, sumbangan itu disalurkan pihaknya menerusi Program Imarah Ramadan yang dianjurkan PMM bersama Institut Pembangunan dan Kecemerlangan Kepimpinan (iLEAD) Kementerian Belia.

“Kesemua pelajar ini dipilih mengikut kriteria ditetapkan dan dengan sumbangan ini diharap dapat membantu mereka untuk membuat persiapan hari raya,” katanya.

Menurutnya, sumbangan itu adalah hasil daripada Zakat Perniagaan Koperasi Politeknik Merlimau Melaka Berhad (KPMMB) berjumlah RM16,000 dan turut diperoleh daripada tabung kebajikan serta sumbangan perseorangan.

Sementara itu, Timbalan Pengarah (sokongan Akademik) PMM Mohd Hoirie Abdul Manah berkata, pada program sama juga seramai 270 pelajar PMM turut mengikuti program iLead2Youth yang diadakan oleh iLEAD.

“Program ini berbentuk sesi wacana bersama Ahli Dewan Undangan Negeri (ADUN) Merlimau Dr Muhamad Akmal Saleh yang mana pelajar dapat perkongsian yang hebat daripada beliau.

“Kita harap program seperti ini dapat diteruskan lagi untuk masa hadapan kerana amat bermanfaat untuk pelajar secara tidak langsung dapat merapatkan ukhwah sesama insan,” katanya.


Al Jufferi, tiga pesilat negara mara ke separuh akhir

AYER KEROH 29 Julai – Jaguh silat negara, Mohd Al Jufferi Jamari menepati ramalan mara ke separuh akhir Kejuaraan Pencak Silat Dunia ke-19 di Pusat Dagangan Antarabangsa Melaka (MITC).

Ia selepas beliau berjaya menewaskan lawannya dari Filipina, Alvin T. Campos, 59-41 pada aksi suku akhir bagi kategori Tanding Kelas F.

Al Jufferi ketika ditemui pemberita selepas perlawanan bagaimanapun mengakui terpaksa bergelut sebelum menang berikutan terpaksa berdepan permainan ‘minda’ pesilat Filipina itu.

“Saya tidak salahkan pesilat itu tetapi cara dia agak tidak menyenangkan dan serangan yang dia cuba buat, namun saya cuba mengawal amarah dan gelanggang.

“Dari pusingan pertama, bila saya pegang body (tubuh) dia, dia menyiku bahu saya sedangkan dalam peraturan baharu teknik kunci itu dibenarkan.

“Dia (Campos) tahu ‘main injury’ saya di mana dan saya pula tidak tahan perasaan lalu melepaskan pada sasaran tepat,” katanya ketika ditemui selepas tamat perlawanan.

Bagi menghadapi saingan di separuh akhir esok, Al Jufferi sudah mengatur strategi untuk berdepan pesilat dari Algeria, Zetout Abdelmlk yang menewaskan wakil Pakistan, Muhammad Ammar, 55-11 dalam satu lagi aksi suku akhir.

“Apabila sudah keluar carta siapa yang bakal menjadi lawan, kita sudah atur strategi, contoh perlawanan pertama dengan India, kita perlu main dengan penggunaan bijak, strategi yang baik.

“Jika lawan dengan Filipina, kita kena ubah karakter yang agak agresif namun kita tidak boleh layan sangat kerana dia (atlet Filipina) memang kelebihan dia di situ,” katanya.

Turut mengiringi kemaraan Al Jufferi, juara bertahan silat wanita, Siti Rahmah Mohamed Nasir yang menang mudah ke atas Sudha Chauhan apabila atlet dari India itu menarik diri selepas ketinggalan pada pusingan pertama dan kedua dengan 29-0 dan 53-1.


Lelaki ditahan bantu siasatan dera isteri

KUALA LUMPUR, 19 Nov – Seorang lelaki ditahan hari ini kerana disyaki mendera isterinya di sebuah kondominium di Batu 9, Cheras, di sini, susulan video yang tular menerusi media sosial, baru-baru ini.

Ketua Polis Daerah Kajang ACP Mohd Zaid Hassan berkata lelaki berusia 58 tahun itu ditahan di sekitar Setapak di sini pada 4.35 pagi tadi.

Beliau berkata hasil siasatan mendapati mangsa yang berusia 45 tahun telah dipukul oleh suspek menggunakan tangan dan kaki menyebabkan kecederaan pada tubuh badannya.

“Siasatan awal mendapati kejadian berlaku di dalam rumah mangsa di kondominium berkenaan dengan semasa kejadian, terdapat saksi yang melihat iaitu pembantu rumah, pemandu peribadi suspek dan anak perempuan mangsa yang berusia tujuh tahun,” katanya dalam kenyataan hari ini.

Mohd Zaid berkata mangsa telah mendapatkan rawatan di hospital dan disahkan mengalami kecederaan akibat dipukul di bahagian kedua belah mata, kepala, kaki dan belakang badan.

Beliau berkata semakan mendapati suspek mempunyai satu rekod jenayah lampau melibatkan pemerasan dan direman hingga 22 Nov ini untuk siasatan mengikut Seksyen 323 Kanun Keseksaan/Seksyen 18A Akta Keganasan Rumah Tangga 2017.

Katanya orang awam yang mempunyai maklumat kejadian diminta menghubungi pegawai penyiasat Insp Ahmad Rahmat Adnan di talian 014-515 6933 atau balai polis berdekatan bagi membantu siasatan.

Baru-baru ini, video berdurasi satu minit tujuh saat yang tular menerus aplikasi TikTok itu memaparkan lelaki berambut panjang menarik tudung wanita berkenaan sebelum mangsa diheret dan ditendang di bahagian muka serta badan berkali-kali.


PM berbuka puasa bersama Ahli Dewan Rakyat, Dewan Negara

PUTRAJAYA, 10 April- Perdana Menteri Datuk Seri Ismail Sabri Yaakob hari ini berbuka puasa bersama Ahli Dewan Rakyat dan Dewan Negara di Seri Perdana di sini.

Majlis yang dihadiri kira-kira 300 tetamu itu turut disertai Yang Dipertua Dewan Rakyat Tan Sri Azhar Azizan Harun, Yang Dipertua Dewan Negara Tan Sri Rais Yatim dan Ketua Pembangkang Datuk Seri Anwar Ibrahim.

Selain Menteri-Menteri Kabinet dan Ahli Parlimen kerajaan, turut hadir Ahli Parlimen pembangkang seperti Lim Kit Siang, Anthony Loke Siew Fook, Mohamad Sabu dan Teresa Kok.

Sebahagian besar tetamu yang hadir sebelum itu menghadiri taklimat Rang Undang-Undang Perlembagaan (Pindaan) (No. 3) 2022 di Puspanitapuri, Presint 10 berhampiran Seri Perdana.

Majlis itu turut diserikan dengan kehadiran 31 anak yatim dari Rumah Anak Yatim Raudhatul Al-Faeez, Gombak Selangor dan Ismail Sabri meluangkan masa beramah mesra dengan mereka.


Hadi Awang dimasukkan ke IJN

Anggota Dewan Undangan Negeri (ADUN) Batu Buruk Muhammad Khalil yang juga anak Abdul Hadi berkata pemimpin tersebut berada dalam keadaan stabil, namun masih memerlukan rawatan susulan dan pemantauan doktor.

“Saya turut menerima pertanyaan tentang mesej-mesej yang tersebar, kebanyakannya adalah tidak benar dan ditokok tambah. Insya-Allah saya akan maklumkan keadaan Ayahanda Tuan Guru dari masa ke masa,” katanya dalam satu hantaran di laman sosial Facebooknya hari ini.


Koperasi keluarga bantu 90 asnaf

ASAHAN 10 Februari – Angkatan Koperasi Kebangsaan Malaysia Berhad (ANGKASA) membantu 90 asnaf di negeri ini berdikari dan menjana pendapatan sendiri menerusi Projek Khas Bantuan Asnaf Jawatankuasa Perhubungan Angkasa Negeri (JPAN) Melaka.

Presidennya, Datuk Seri Dr. Abdul Fattah Abdullah berkata, inisiatif itu adalah menerusi pemilikan saham koperasi kepada Koperasi Keluarga Haji Sharief Melaka Berhad.

“Sumbangan ini dapat meningkatkan pemilikan saham Bumiputera dan meningkatkan lagi modal semasa koperasi bagi membesarkan perniagaan. Usaha ini diambil bagi membantu golongan asnaf dalam meningkatkan taraf kehidupan mereka melalui platform koperasi.

“Golongan asnaf mungkin kurang modal jika hendak berniaga secara sendirian, namun melalui konsep kerjasama dalam koperasi, tenaga dan idea mereka dapat digembling bagi memajukan aktiviti yang dilakukan koperasi yang mana manfaatnya dipulangkan kepada mereka semula,” katanya.

Beliau berkata demikian pada sidang media selepas Majlis Penyerahan Zakat Perniagaan Kepada Koperasi Keluarga Hj Sharief Melaka Berhad di Kampung Gubah, di sini, hari ini.

“Pada tahun 2022, sebanyak 655 buah koperasi membayar zakat dan pada tahun ini disasarkan sebanyak 1,750 koperasi membayar zakat melalui ANGKASA,” katanya.


Agong berangkat hadir hari kedua Mesyuarat Majlis Raja-raja ke-260

KUALA LUMPUR, 30 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berangkat menghadiri hari kedua Mesyuarat Majlis Raja-Raja ke-260 di Istana Negara, hari ini.

Mesyuarat selama dua hari bermula semalam itu berlangsung selepas kali terakhir diadakan pada 29 dan 30 Jun lepas yang dipengerusikan Raja Perlis Tuanku Syed Sirajuddin Putra Jamalullail.

Turut berangkat ke mesyuarat itu ialah Tuanku Syed Sirajuddin, Sultan Selangor Sultan Sharafuddin Idris Shah, Sultan Perak Sultan Nazrin Shah, Sultan Kedah Al Aminul Karim Sultan Sallehuddin Sultan Badlishah, Sultan Johor Sultan Ibrahim Sultan Iskandar dan Sultan Terengganu Sultan Mizan Zainal Abidin.

Selain itu, turut berangkat Pemangku Raja Pahang Tengku Hassanal Ibrahim Alam Shah Al-Sultan Abdullah dan Tengku Mahkota Kelantan Tengku Dr Muhammad Faiz Petra Sultan Ismail Petra, selain dihadiri Yang Dipertua Negeri Pulau Pinang, Melaka, Sabah dan Sarawak.

Pada mesyuarat itu, Raja-Raja Melayu diiringi Menteri Besar masing-masing, manakala Yang Dipertua Negeri diiringi Ketua-ketua Menteri kecuali Sarawak yang diiringi Timbalan Premier.


COVID: Kes baharu kekal bawah 5,000 dua hari berturut-turut

Menerusi perkongsian di Twitter, Ketua Pengarah Kesihatan Tan Sri Dr Noor Hisham Abdullah memaklumkan sebanyak 4,743 kes direkodkan hari ini, namun meningkat 232 kes berbanding 4,611 semalam.

Dr Noor Hisham berkata Selangor kekal merekodkan kes harian tertinggi sebanyak 1,566 kes diikuti Kuala Lumpur (635), Negeri Sembilan (585), Sarawak (507) dan Johor (293).

Sementara, Pulau Pinang mencatat 195 kes, Sabah (193), Melaka (167), Kelantan (165), Kedah (142), Pahang (131), Labuan (104), Perak (68), Terengganu (37), Putrajaya (tujuh) dan Perlis (dua).


Pokok tumbang: Adun Telok Mas salur bantuan segera

TELOK MAS 18 September – Kejadian pokok tumbang yang berlaku di beberapa kawasan di Dewan Undangan Negeri Telok Mas segera mendapat perhatian wakil rakyat kawasan itu.

Ahli Dewan Undangan Negeri (Adun) Telok Mas Datuk Abdul Razak Abdul Rahman berkata, sebaik menerima aduan, pihaknya segera mengambil inisiatif menghubungi agensi berkaitan bagi kerja-kerja mengalih serta membersihkan kawasan terlibat.

“Saya turut bersimpati kepada 11 orang ahli keluarga yang datang bercuti dan menginap di rumah inap desa di Taman Seri Telok Mas.

“Atas inisiatif sendiri, saya terus menghubungi dan membayar sendiri beberapa kontraktor swasta untuk kerja-kerja segera mengalihkan dan membersihkan kawasan yang terjejas, sambil dibantu Majlis Bandaraya Melaka Bersejarah, Tenaga Nasional Berhad (TNB) Angkatan Pertahanan Awam Malaysia (APM) dan Syarikat Air Melaka Berhad (SAMB),” katanya pada hantaran di Facebook rasminya.

Terdahulu, Melaka Hari Ini melaporkan penghuni empat rumah di Taman Seri Telok Mas berdepan detik cemas apabila pokok dianggarkan sebesar dua pemeluk tumbang susulan hujan lebat dan angin kencang yang berlaku sekitar jam 4 pagi tadi.


Guru perlu jadi ikon bentuk keperibadian murid

KUALA LUMPUR, 16 Mei – Kerjaya guru bukan sekadar tertumpu kepada penyampaian ilmu, tetapi ia mendesak para pendidik menjadi ikon penting dalam membentuk kemenjadian murid dengan keperibadian unggul, kata Menteri Kanan Pendidikan Datuk Dr Radzi Jidin.

Beliau berkata peranan mereka sebagai pembimbing penting dalam usaha melahirkan generasi bukan sahaja berilmu pengetahuan tetapi memiliki nilai sahsiah dan berkemahiran tinggi yang seterusnya dapat menabur bakti kepada kesejahteraan negara.

“Ini dapat dilaksana melalui penjiwaan, penghayatan dan pembudayaan berterusan elemen nilai murni, kemahiran serta sikap positif yang diterapkan secara semula jadi di sekolah,” katanya dalam Perutusan Sambutan Hari Guru Peringkat Kebangsaan Kali ke-51 Tahun 2022.

Justeru, Radzi berharap warga pendidik dapat terus meningkatkan usaha dalam membentuk keperibadian murid daripada pelbagai latar belakang sosioekonomi bertepatan tema Hari Guru tahun ini iaitu ‘Guru Tunjang Sekolah SEJAHTERA’.

Mengulas lanjut, beliau berkata terdapat 14 elemen SEJAHTERA terkandung dalam konsep Sekolahku SEJAHTERA, iaitu selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi.

Katanya, guru dapat menyampaikan penerapan elemen itu melalui pelbagai aktiviti di dalam dan luar sekolah sama ada secara langsung atau tidak langsung.

“Penerapan elemen SEJAHTERA secara semulajadi sejak dari peringkat awal persekolahan tentunya akan dijadikan amalan dalam kehidupan mereka dan seterusnya diwarisi oleh generasi pewaris negara yang berikutnya,” katanya.

Tema Hari Guru tahun ini juga menurut Radzi, sangat bertepatan bagi menghargai peranan guru sebagai tunjang penting dalam ekosistem pendidikan untuk menjayakan agenda pembangunan pendidikan negara.

“Saya mengambil kesempatan ini untuk merakamkan ucapan setinggi-tinggi penghargaan dan terima kasih kepada hampir 500,000 guru di seluruh negara atas segala pengorbanan, keringat, komitmen dan dedikasi dalam mendidik serta membentuk generasi pewaris negara yang berkualiti tinggi.

“Akhir kata, semoga guru dan pendidik sekalian terus bersatu hati dan bertekad untuk memartabatkan profesion keguruan demi pendidikan generasi pewaris negara. Ayuh, laksanakan amanah ini dengan jujur, ikhlas dan berintegriti,” katanya. – BERNAMA


DUN Klebang: MBMB hapus sarang gelandangan

KLEBANG 7 Julai- Lokasi tumpuan gelandangan yang mencacatkan pemandangan dan menimbulkan rasa kurang senang orang ramai di hadapan sebuah pasar raya di Klebang, di sini, dibersihkan Majlis Bandaraya Melaka Bersejarah (MBMB).

Menerusi satu hantaran di Facebook, Ahli Majlis MBMB Abdul Rafi Muiz berkata, tindakan pembersihan sarang gelandangan itu telah dijalankan pada 5 Julai lalu.

“Alhamdulillah tiada lagi isu gelandangan yang berada di hadapan Family Store Klebang apabila semua barangannya dirampas oleh MBMB dan akan dilupuskan.

“Terima kasih MBMB atas tindakan pantas membersihkan sarang gelandangan ini. Semoga tidak berulang lagi, kerana ia mencacatkan pemandangan Bandaraya Kita,” katanya.


Peniaga makanan boleh naikkan harga asalkan tidak mencatut – Rosol

Beliau berkata terdapat keluhan dan rungutan daripada para peniaga yang mengatakan barang makanan yang dijual mereka terpaksa dinaikkan harga, kerana barang mentah yang mereka terima hari ini sudah terlalu tinggi.

“Mereka (peniaga) boleh menaikkan harga, tetapi keuntungan yang dapat tidak boleh terlalu tinggi. Peniaga memang mahu untung tapi janganlah melampaui keuntungan yang sebenarnya.

“Kita lakukan sesi libat urus dan di kementerian kita menjaga dari sudut perdagangan dan pengguna. Kita mahu peniaga berniaga dengan beretika dan pengguna tidak teraniaya,” katanya kepada pemberita di sini hari ini.

Rosol berkata demikian selepas meninjau pelaksanaan dan pematuhan Skim Harga Maksimum Keluarga Malaysia (SHMKM) di Pasar Komuniti Stutong yang telah bermula sejak 7 Dis lalu sehingga 4 Feb depan.

Sementara itu, bagi menyelesaikan masalah kenaikan harga ayam yang dijangka timbul selepas SHMKM tamat, Rosol berkata KPDNHEP dan Kementerian Pertanian dan Industri Makanan (MAFI), telah mengeluarkan lebih daripada 20 Permit Kelulusan (AP) untuk mengimbangkan harga dalam pasaran.

Mengenai SHMKM, Rosol berkata kerajaan akan menilai semula kedudukan harga barang dan inflasi berdasarkan input dari Jabatan Statistik Malaysia (DOSM), Kementerian Kewangan dan MAFI, sebelum memutuskan sama ada untuk melanjutkan skim itu atau sebaliknya. – BERNAMA


PRN Johor: Hasni hadapi saingan empat penjuru di Benut

PONTIAN 26 Feb – Menteri Besar Johor Datuk Hasni Mohammad berhadapan pertandingan empat penjuru di kerusi Dewan Undangan Negeri (DUN) Benut pada Pilihan Raya Negeri (PRN) Johor, 12 Mac ini.

Bertanding buat kali keempat di DUN Benut, Hasni yang mewakili Barisan Nasional (BN) ditentang calon Parti Pejuang Tanah Air (Pejuang) Iskandar Noor Ibrahim, calon Perikatan Nasional (PN) Senator Datuk Isa Ab. Hamid dan calon Pakatan Harapan (PH) Haniff @ Ghazali Hosman.

Pengumuman calon yang layak bertanding itu dilakukan Pegawai Pengurus Pilihan Raya DUN Benut Mohd Rafi Abdullah pada 10.42 pagi di Dewan Serbaguna Benut di sini hari ini.

Hasni bertanding di kerusi DUN Benut sejak 2008 dan pada Pilihan Raya Umum Ke-14 (PRU14), beliau mempertahankan kerusi DUN itu dengan majoriti 4,447 undi.

Terdahulu, anggota dan pegawai polis melaksanakan kawalan keselamatan di pusat penamaan calon seawal 6 pagi bagi memastikan proses penamaan berjalan lancar.

Hasni ketika ditemui pemberita selepas proses penamaan calon berkata beliau berpuas hati dengan urusan itu hari ini dan kesemuanya berjalan lancar.

“Ini adalah pengalaman pertama DUN Benut ramai yang bertanding. Ini menunjukkan proses demokrasi berjalan dengan lancar dan penuh kemesraan antara calon yang bertanding. Saya harap kita semua dapat mematuhi SOP ditetapkan SPR dalam siri-siri kempen akan datang,” kata Hasni yang juga Pengerusi BN Johor.

Sementara itu, Isa berkata saingan empat penjuru itu dilihat sangat sihat dan beliau akan menggunakan pengalamannya sebagai Ahli Dewan Negara, Pengarah Jabatan Kemajuan Orang Asli (JAKOA) di Pahang, dan guru dengan sebaiknya.

“Menteri Besar (Hasni) mempunyai reputasi baik, namun masyarakat juga mahu kepimpinan baharu dan saya melihat perkara asas yang perlu dilakukan perubahan di kawasan ini atau dijadikan fokus termasuk isu nelayan, perumahan, golongan M40 dan  telekomunikasi,” kata Isa yang juga Ketua Bahagian Bersatu Pontian.


RTZ Esport juara sulung pertandingan Mobile Legends Online

PASUKAN RTZ Esports melakar sejarah selepas menjadi juara dalam pertandingan Mobile Legends Online yang dianjurkan kali pertama oleh Persatuan Sukan Elektronik Negeri Melaka (MEA) pada 29 November lepas.

Dengan kemenangan tersebut, RTZ Esports berjaya membawa pulang hadiah wang tunai RM600 beserta sijil, manakala Bronze3.0xrusuh selaku naib juara terima RM400 beserta sijil.

MEA menerusi kenyataan di Facebook rasminya baru-baru ini menyebut MEA akan sentiasa komited dalam menyediakan pertandingan sukan elektronik (Esport) pada masa akan datang, supaya Esport di Melaka dapat diperkasakan.


‘Menu Keluarga UTeM’ serendah RM3

DURIAN TUNGGAL 5 Julai – Peka dan prihatin terhadap penuntutnya, Universiti Teknikal Malaysia Melaka (UTeM) menyediakan pelbagai inisiatif bagi membantu mahasiswa mendepani cabaran kesan akibat kenaikan harga barangan ketika ini.

Naib Canselor UTeM, Prof Ts Dr Masilla Kamalrudin berkata, antara inisiatif tersebut adalah dengan memperkenalkan ‘Menu Keluarga UTeM’ menawarkan harga makanan serendah RM3 hingga RM4 buat semua pelajar.

Katanya, bantuan lain seperti kupon makanan kepada pelajar dalam golongan berpendapatan rendah (B40) dan pengecualian sewa bulanan buat pengusaha kafeteria turut dilaksanakan.

“UTeM sentiasa prihatin terhadap kebajikan dan kesejahteraan pelajar khususnya dalam isu kenaikan harga barangan, kerana kita tidak mahu ada yang terpaksa ikat perut.

“Jadi selain daripada pemberian bantuan makanan dalam bentuk kupon kepada B40, kita memperkenalkan Menu Keluarga UTeM untuk pelajar mendapatkan hidangan berat dan berkhasiat seperti nasi, ayam, sayur dan minuman.

“Kami juga mengambil kira kebajikan pengusaha kafeteria dengan memberikan pengecualian sewa bulanan dari Julai sehingga Disember 2022 bagi memastikan harga makanan berada pada tahap stabil disamping kualitinya juga terjamin,” katanya.

Beliau berkata demikian selepas Wawancara Khas bersama Melaka Hari Ini (MHI) sempena 100 hari pentadbirannya selaku Naib Canselor UTeM di bangunan Canselori, semalam.

Hadir sama, Timbalan Naib Canselor (Hal Ehwal Pelajar) UTeM Prof Madya Datuk Dr Sabri Mohamad Syarif dan Yang Dipertua Majlis Perwakilan Pelajar (MPP) UTeM, Muhammad Amri Hakimi Alias.

Sementara itu Sabri berkata, UTeM turut memperhebatkan bantuan lain seperti Food Bank Siswa UTeM B40 kepada pelajar yang tinggal di Kolej Kediaman dalam dan luar kampus.

Manakala Muhammad Amri, ketika ditemui berkata, dia akan menjalankan amanah sebaik mungkin bagi memastikan tiada pelajar yang tercicir dalam menikmati bantuan tersebut.

“Sebagai wakil pelajar saya mengharapkan inisiatif ini dapat membantu, berikutan kenaikan harga ini memberi kesan kepada semua bukan setakat pelajar B40 sahaja.

“Saya akan terus memantau setiap aduan daripada rakan-rakan untuk dibawa kepada pihak pengurusan dan semua pelajar tidak berkemampuan dibantu di sini,” katanya.


KKM sedia laksanakan Pelan Imunisasi COVID-19 Kebangsaan fasa pertama Februari ini – Dr Adham

PUTRAJAYA, 3 Feb. – Kementerian Kesihatan (KKM) sudah bersedia untuk melaksanakan Pelan Imunisasi COVID-19 Kebangsaan fasa pertama, sebaik bekalan vaksin Pfizer-BioNTech tiba di Malaysia pada 26 Februari ini, kata Menterinya Datuk Seri Dr Adham Baba.

Beliau berkata, sesi latihan awal penghantaran vaksin tersebut ke Klinik Kesihatan Belaga di Sarawak pada 29 Januari dan Hospital Bintulu pada 30 Januari sebagai persiapan rapi, telah berjaya dilaksanakan tanpa sebarang isu.

Menurutnya, latihan awal penghantaran itu adalah untuk memastikan bekalan vaksin dari kilang syarikat gergasi farmaseutikal Amerika Syarikat, Pfizer, di Puurs, Belgium yang menggunakan bekas ultra sejuk sampai di Malaysia tanpa sebarang masalah.

“Ini adalah latihan yang amat penting dan ia telah berjaya dilaksanakan dan data pengelog menunjukkan tiada isu atau kelemahan,” katanya kepada pemberita selepas memperkenalkan aplikasi pendidikan dalam talian mengenai COVID-19, di sini hari ini.

Dr Adham berkata, fasiliti penyimpanan vaksin COVID-19 bagi fasa pertama yang dilengkapi kemudahan seperti Penyejuk Suhu Ultra Rendah (ULTF), bagi memastikan suhu yang bersesuaian untuk penyimpanan vaksin, sebelum dikeluarkan dan diagihkan kepada tempat vaksinasi, telah dikenal pasti.

Mengenai aplikasi pendidikan COVID-19 itu, Dr Adham berkata, platform pendidikan idea ahli biokimia Universiti Kebangsaan Malaysia (UKM) dan penganalisis isu global, Peter Chew itu menerapkan kesedaran dan pendidikan mengenai ikhtiar hidup dengan mengelak daripada dijangkiti COVID-19.

“Pendidikan asas juga penting untuk disampaikan kepada masyarakat, khususnya mereka yang jauh dari fasiliti kesihatan supaya lebih peka tentang amalan norma baharu seperti pengasingan diri, guna pelitup muka, kerap mencuci tangan serta mengelak tempat sempit, apabila wabak berlaku di kawasan mereka,” katanya.

Sementara itu Chew berkata, pembawa senyap itu telah menyebabkan penularan meluas di seluruh negara dalam gelombang kedua COVID-19, dan oleh itu adalah penting pendidikan asas dan pencegahan awal dilakukan, untuk mengelakkan dijangkiti serta mengurangkan perbelanjaan perubatan.


Tawar pakej haji 2021 ketika wabak COVID-19 mungkin penipuan- Bukit Aman

KUALA LUMPUR 10 Jun – Polis Diraja Malaysia (PDRM) telah mengesan satu bentuk penipuan berkaitan pakej haji, umrah dan badal haji bagi tahun 2021, yang ditawarkan beberapa agensi pelancongan sejak kebelakangan ini.

Pengarah Jabatan Siasatan Jenayah Komersial Bukit Aman Datuk Kamarudin Md Din berkata, penawaran pakej sedemikian amat meragukan, kerana ia ditawarkan walaupun dalam tempoh negara dilanda wabak COVID-19, serta sekatan pergerakan penuh yang dikuatkuasakan kerajaan.

Beliau berkata kerajaan sebelum ini telah menyatakan, bahawa ia masih menunggu kelulusan daripada pihak berkuasa Arab Saudi berkenaan kebenaran ibadah haji, serta kuota yang dibenarkan bagi musim 2021.

PDRM melihat tindakan segelintir agensi pelancongan mengiklankan pakej haji, umrah mahupun badal haji bagi tahun 2021, adalah satu tindakan pramatang serta mungkin merupakan penipuan.

“Kes ini disiasat di bawah Seksyen 420 Kanun Keseksaan kerana menipu, boleh dijalankan terhadap mana-mana pihak yang didapati melakukan penipuan berhubung kes ini,” katanya dalam kenyataan hari ini.

Kamarudin berkata jika disabitkan kesalahan, hukuman penjara sehingga 10 tahun dan sebatan atau kedua-duanya sekali, boleh dikenakan terhadap pesalah yang terlibat.

Beliau turut mengingatkan orang ramai, agar lebih berhati-hati dan membuat semakan yang sewajarnya dengan agensi kerajaan berkaitan, sebelum mengambil keputusan membuat bayaran dan menyertai mana-mana pakej yang ditawarkan.

“Orang ramai yang berminat untuk menunaikan ibadah haji dan umrah bagi tahun ini juga diingatkan, untuk sentiasa peka dengan perkembangan dan arahan terkini yang dikeluarkan pihak kerajaan, berkaitan sekatan perjalanan bagi mengelakkan diri daripada menjadi mangsa penipuan,” katanya.

Sebelum ini, pada 24 Mei lalu, kerajaan dan Lembaga Tabung Haji (TH) menyatakan yang mereka masih lagi menunggu pengumuman rasmi daripada Kerajaan Arab Saudi, berkaitan jumlah kuota jemaah haji negara, kriteria pemilihan, dan kaedah pelaksanaan ibadah untuk musim haji kali ini.

Berikutan itu, Pengarah Eksekutif TH Datuk Seri Syed Saleh Syed Abdul Rahman menyatakan, pihaknya akan memaklumkan mengenai perkara itu kepada semua bakal haji, sebaik memperoleh keputusan rasmi daripada kerajaan Arab Saudi, meliputi jumlah kuota jemaah haji negara, kriteria pemilihan dan kaedah pelaksanaan ibadah haji bagi musim ini.


Tiada AP import bahan makanan – PM

PUTRAJAYA, 18 Mei – Kerajaan bersetuju untuk tidak mengenakan permit import (AP) bagi mengimport sebarang bahan makanan berkuat kuasa serta merta, kata Perdana Menteri Datuk Seri Ismail Sabri Yaakob.

“Ini akan membolehkan semua pihak untuk mengimport sebarang bahan makanan ke negara ini,” katanya kepada pemberita ketika menghadiri majlis sambutan Aidilfitri Jabatan Perdana Menteri (JPM) di Puspanitapuri di sini hari ini.

“Dulu ada AP daging dan lembu, mulai hari ini tidak ada lagi dan sesiapa sahaja boleh import apa sahaja bahan makanan dari negara luar untuk pastikan cukup bekalan,” katanya.

Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik COVID-19 dan konflik antara Rusia dan Ukraine berlarutan.

Setiap tahun Malaysia merekodkan lebih RM50 bilion import bahan makanan asas, dengan barangan seperti beras sebanyak 30 peratus, daging lembu (78 peratus), daging kambing (hampir 90 peratus) dan sayur kobis bulat (60 peratus).

Ismail Sabri berkata beliau juga telah mengarahkan MAFI untuk menyediakan pelan jangka panjang dan pendek bagi mengelak berlakunya krisis makanan di negara ini susulan isu seperti konflik Rusia-Ukraine.

“Kita tahu seluruh dunia bimbang, bukan kita sahaja bimbang dengan kesan perang yang sebabkan kekurangan dari segi bekalan makanan. MAFI juga diminta mengambil tindakan segera berhubung isu kos sara hidup yang meningkat,” katanya.

Mengenai laporan sekumpulan kartel industri ternakan ayam merancang menutup ladang ternakan sebagai protes kerana bayaran subsidi harga ayam lambat, Ismail Sabri berkata beliau telah meminta MAFI untuk mencepatkan dari segi pembayaran itu.

Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen. – BERNAMA


‘Siapapun pemimpin, ikut sahaja blue print M-WEZ’ – KM

KUALA LUMPUR 7 April – Pembangunan koridor ekonomi berimpak tinggi, Melaka Waterfront Economic Zone (M-WEZ) yang akan melangkaui Rancangan Malaysia Ke-14 (RMK-14) sehingga 2035 diharap dapat diteruskan pemimpin akan datang.

Ketua Menteri Melaka Datuk Seri Utama Sulaiman Md Ali berkata, ini kerana segala perancangan projek mega membabitkan pelaburan RM100 bilion dan lebih 10,000 peluang pekerjaaan itu bukanlah untuk dinikmati generasinya sebaliknya demi masa depan remaja dan kanak-kanak hari ini.

“Seluruh pembangunan ini akan memakan masa selama 15 tahun. Kita dah ada blue print (kerangka kerja terperinci), master print (kerangka induk) pun dah ada. Jadi sesiapapun yang akan jadi pemimpin akan datang, we have the blue print, road map (hala tuju), master plan, ikut sahaja yang ini (blue print).

“Insya-Allah apa yang kita buat sekarang bukan untuk saya, tapi untuk generasi akan datang,” katanya ketika ditemubual secara langsung dalam rancangan Malaysia Hari Ini terbitan TV3 di Sri Pentas, Bandar Utama, Petaling Jaya hari ini.

Hadir sama, Hadir sama, Timbalan Setiausaha Kerajaan Negeri (Pembangunan), Datuk Salhah Salleh, Ketua Pegawai Eksekutif M-WEZ, Mohd Yusof Abu Bakar dan Ketua Pegawai Eksekutif Melaka Hari Ini (MHI) merangkap Penasihat Media Ketua Menteri Melaka Datuk Seri Abdul Jalil Hamid.

Majlis Pelancaran M-WEZ akan disempurnakan Sulaiman di sebuah hotel di ibu negara esok yang dijangka turut dihadiri pelabur-pelabur dari luar negara dalam usaha membangunkan koridor pesisir pantai di kawasan seluas 10,117 hektar (25,000 ekar) sepanjang 33 kilometer pesisir pantai Melaka itu.

Koridor ekonomi itu akan bermula dari dari Tanjung Kling hingga ke Telok Mas, Jasin membabitkan kawasan pembangunan tambak laut seluas 6,070 hektar (15,000 ekar) yang jika dibandingkan keluasannya adalah lebih besar daripada saiz Putrajaya seluas 4,931 hektar.

Mengulas lanjut, Sulaiman turut meminta rakyat di Melaka khususnya dapat bersama-sama membantu kerajaan dan sentiasa mengalu-alukan pandangan untuk mereka untuk menambahbaik rancangan koridor itu.

“Insya-Allah saya yakin kalau kita terus bersama-sama membantu menjayakan, semua agensi kerajaan, pihak swasta juga pun turut sama-sama, saya yakin dalam tempoh 15 tahun ini kita akan dapat melihat hasilnya,” katanya.


Aksi gaduh tular hanya latihan simulasi kebakaran di Hospital Taiping

Timbalan Ketua Polis Daerah Taiping Supt Razlam Ab Hamid berkata latihan simulasi kebakaran selama lebih sejam oleh pihak Hospital Taiping serta Balai Bomba dan Penyelamat Taiping itu diadakan di Jabatan Diatetik dan Sajian di hospital berkenaan.

“Latihan simulasi itu telah menarik perhatian orang ramai yang berada di kawasan berkenaan dan disebarkan melalui media sosial Facebook berikutan gambaran dan aksi semasa latihan itu kelihatan seperti aksi pergaduhan.

“Bagaimanapun, peralatan yang digunakan dan setiap aksi yang dilakonkan adalah latihan semata-mata melibatkan 54 petugas hospital berkenaan bagi mempersiapkan kakitangan mengenai prosedur pengurusan bencana seperti kebakaran dan lain-lain,” katanya dalam satu kenyataan.

Beliau berkata latihan simulasi itu diadakan sebagai pendedahan mengenai latihan bencana, kaedah mencegah dan langkah-langkah yang perlu diambil semasa berhadapan dengan situasi kebakaran pada masa akan datang.

Sehubungan itu, Razlam menasihatkan orang ramai supaya tidak membuat sebarang spekulasi dengan menyebarkan maklumat tidak sahih yang boleh menjejaskan ketenteraman awam.

Video berdurasi 33 saat itu memaparkan seorang mangsa lelaki ditusuk pisau pada kanan dada manakala seorang lagi mangsa lelaki kelihatan melecur dikatakan disiram minyak masak panas.


Pemimpin UMNO tak setuju tarik sokongan kepada PN, Muhyiddin – Ismail Sabri

KUALA LUMPUR 9 Julai – Arahan untuk menarik sokongan terhadap Perdana Menteri, dan Perikatan Nasional (PN) tidak dipersetujui oleh majoriti ahli Majlis Kerja Tertinggi (MKT) UMNO, kata Datuk Seri Ismail Sabri Yaakob.

Beliau yang baharu memulakan tugas sebagai Timbalan Perdana Menteri hari ini mengakui menjadi seorang daripada ahli MKT yang membantah keputusan itu.

Bercakap dalam wawancara bersama Berita Harian, Ismail Sabri yang juga Naib Presiden UMNO beranggapan tindakan itu sebagai sia-sia memandangkan situasi pandemik COVID-19 sedang di tahap membimbangkan.

“Ahli MKT yang tidak menghadiri mesyuarat (Rabu) hanyalah (Datuk Seri) Mahdzir Khalid yang tidak sihat dan dalam mesyuarat itu, mereka yang hadir mengatakan tidak setuju dengan keputusan menarik semula sokongan.

“Kita yakin kita perlu selesaikan masalah yang melibatkan rakyat terlebih dahulu kerana mereka dibebani oleh banyak perkara dan mereka harus menjadi keutamaan kami.

“Kita memahami keadaan rakyat dan kita melakukan yang terbaik untuk mencari jalan menolong mereka, jadi mari kita ketepikan politik buat masa ini. Ini bukan masa untuk menarik sokongan,” katanya kepada Berita Harian.

Mengulas lanjut, Ismail berkata, MKT turut memutuskan ahli Parlimen UMNO bebas mengundi di Parlimen dan memutuskan untuk menyokong Tan Sri Muhyiddin Yassin atau sebaliknya.

“Jadi, tidak seharusnya ada masalah. MKT mengakui ahli Parlimen boleh memutuskan jika mereka mahu menyokong Perdana Menteri atau tidak,” katanya lagi memetik laporan berkenaan.

Sebelum ini, pada Rabu, Presiden UMNO, Datuk Seri Ahmad Zahid Hamidi mengumumkan parti itu menarik sokongan terhadap Perdana Menteri berkuat kuasa serta-merta, selain meminta Muhyiddin meletakkan jawatan secara terhormat.


85.1 peratus lengkap divaksin, rentas negeri semakin hampir

Perdana Menteri, Datuk Seri Ismail Sabri Yaakob berkata, Malaysia terus merekodkan trend menurun bagi kadar kebolehjangkitan (R-naught) di seluruh negara dengan nilai 0.88.

“Berdasarkan R-naught yang masih kekal di bawah nilai 1.0, kerajaan yakin unjuran harian kes baharu jangkitan COVID-19 akan terus mencatatkan trend penurunan dengan kerjasama Keluarga Malaysia mematuhi SOP meskipun jumlah kes jangkitan harian COVID-19 menunjukkan ketidaktentuan.

“Setakat semalam PICK merekodkan kadar 85.1 peratus populasi dewasa lengkap divaksin dan perkembangan ini selari dengan matlamat kerajaan yang mahu seramai mungkin pelajar menerima vaksinasi lengkap menjelang pembukaan sesi persekolahan secara berperingkat bermula Oktober depan.

“Seperti yang telah saya umumkan pada 22 September, kerajaan akan membenarkan pergerakan rentas negeri apabila kadar vaksinasi lengkap populasi dewasa mencapai 90 peratus,” katanya dalam satu kenyataan di sini hari ini.

Selain itu, jelas perdana menteri, Program Imunisasi COVID-19 Kebangsaan Remaja (PICK Remaja) juga mendapat sambutan menggalakkan, apabila mencatatkan sebanyak 1,217,386 dos vaksin telah diberikan kepada remaja berumur 12 hingga 17 tahun.

“Saya mengucapkan setinggi-tinggi penghargaan dan tahniah kepada seluruh Keluarga Malaysia, khususnya kerajaan negeri yang bertungkus-lumus menguruskan situasi pandemik di negeri masing-masing, demi memenuhi nilai ambang yang
ditetapkan,” katanya.


MCMC segerakan pembinaan menara telekomunikasi baharu

TABOH NANING 18 Mac – Suruhanjaya Komunikasi dan Multimedia Malaysia (MCMC) sentiasa berusaha untuk menyegerakan pembinaan menara telekomunikasi baharu sedang dalam perancangan bagi memastikan hasrat menjadikan Melaka sebuah negeri digital tercapai.

Pengarah MCMC Melaka, Luqman Ali berkata, setakat ini 41 menara telekomunikasi telah siap dibina sementara itu 10 lagi masih dalam pembinaan.

Katanya MCMC berdepan pelbagai halangan yang membantutkan perancangan untuk memastikan jaringan telekomunikasi dan jalur lebar di negeri ini sentiasa pada tahap terbaik dan berkualiti.

“Pertambahan populasi dan pembukaan kawasan komersial baharu antara cabaran kami hadapi ketika ini. Namun kami cuba memperhalusi masalah ini terutama isu rangkaian dalam bangunan.

“Selain itu bagi aktiviti pembinaan menara baharu pula kami berdepan cabaran untuk mendapatkan tapak yang sesuai,” katanya ketika ditemui pada Majlis Simbolik Penyerahan Menara Telekomunikasi Projek Pemberian Perkhidmatan Sejagat (PPS) Kepada Pihak Maxis Broadband Sdn. Bhd. di Kampung Solok Uban, Brisu, di sini, semalam.

Majlis itu dirasmikan Ahli Dewan Undangan Negeri (Adun) Taboh Naning, Zulkiflee Mohd Zin dan hadir sama Ketua Pegawai Eksekutif Melaka ICT Holdings (MICTH), Dr. Nazdiana Ab Wahab,


Kerjasama Malaysia-UAE banteras Covid-19

KUALA LUMPUR 14 Ogos – Institut Diplomasi dan Hubungan Luar Negeri (IDFR) telah berkongsi pengetahuan dengan Akademi Rabdan, sebuah institusi dari Emiriah Arab Bersatu (UAE), mengenai amalan terbaik kedua-dua negara dalam membendung penularan wabak COVID-19.

Kerjasama itu terjalin pada persidangan maya merangkumi tiga tema utama iaitu sistem penguatkuasaan dan pemantauan, kesihatan dan isu antarabangsa selain menekankan hubungan diplomatik antara Malaysia dan UAE.

Timbalan Menteri Luar Datuk Kamaruddin Jaffar berkata inisiatif itu penting bagi hubungan masa depan dan kerjasama lebih erat dengan sesi tersebut penting bagi kedua-dua pihak mempersiapkan diri bagi menghadapi sebarang situasi mencabar pada masa depan.

“Kami harap ini akan membuka jalan untuk lebih banyak kerjasama antara Malaysia dan UAE,” katanya dalam kenyataan berhubung ucapannya pada sesi pembukaan itu hari ini.

Dalam pada itu, Timbalan Menteri Luar dan Kerjasama Antarabangsa UAE, Sultan Mohammed Al-Shamsi berkata negaranya mempunyai hubungan erat dengan Malaysia di mana beliau menekankan keperluan untuk bergerak secara bersama ke hadapan serta berkongsi kepakaran dan ilmu, bukan sahaja menghadapi pandemik COVID-19 tetapi juga krisis lain di masa depan.

“Faktor penting lain adalah lokasi strategik kedua-dua negara serta infrastruktur mantap dalam membantu mengurus rantaian bekalan, makanan dan peralatan perubatan,”  katanya.

Sementara itu Duta UAE di Malaysia, Khalid Ghanem Al Ghaith turut memuji inisiatif itu dengan menambah kedua-dua negara itu mempunyai kerjasama erat melalui perkongsian pengetahuan dalam memerangi COVID-19.

Misalnya, katanya, dari segi bantuan, UAE telah menyumbang bantuan peralatan perubatan iaitu 20,000 unit kit ujian COVID-19 serta pelitup muka dan Malaysia berbalas dengan menyumbang lapan tan makanan kepada negara itu.


Jumpa najis tikus dan lipas, dua lot kedai makan diarah tutup

BANDA HILIR 23 Jun – Padah gagal menjaga kebersihan premis, dua lot kedai makan di Kampung Portugis, di sini, diarah tutup selama 14 hari oleh Jabatan Kesihatan Negeri Melaka.

Exco Kesihatan, Sumber Manusia dan Perpaduan negeri, Ngwe Hee Sem berkata, arahan itu dikeluarkan susulan pemeriksaan dijalankan menemui kehadiran serangga seperti lipas, selain najis tikus di premis terbabit.

“Penutupan dua premis ini bermula 21 Jun 2023 selepas didapati ada kehadiran lipas dan najis tikus, selain markah kebersihan kedua-dua premis juga hanya pada tahap 69.47 peratus serta 67.37 peratus.


Awas, polis pantau ‘posting’ raya dalam Facebook

SEREMBAN 13 Mei. – Pemeriksaan polis sempena perayaan Aidilfitri tidak hanya tertumpu kepada sekatan jalan raya (SJR) tetapi ‘posting’ atau hantaran masyarakat dalam media sosial seperti Facebook juga dipantau bagi memastikan arahan ditetapkan kerajaan untuk mengekang penularan wabak COVID-19, dipatuhi.

Ketua Polis Negeri Sembilan Datuk Muhammad Mat Yusop berkata, meskipun jalan raya beberapa hari ini lengang dan kenderaan masuk ke negeri itu juga kurang, pemantauan serta pemeriksaan menyeluruh tetap dilakukan lebih 160 anggota polis di sini.

“Selepas solat sunat Aidilfitri mungkin masyarakat akan kunjung-mengunjung, jadi hari ini pasukan pemantau ditambah untuk melakukan pemeriksaan di sekitar taman-taman perumahan dan sempadan daerah di negeri ini.

“Kalau pasukan menerima ‘posting’ gambar-gambar tertentu yang menunjukkan tidak mengikut prosedur operasi standard (SOP) tindakan akan diambil,” katanya kepada pemberita selepas melakukan tinjauan di SJR Tol Senawang hari ini.

Sementara itu, Ketua Polis Daerah Nilai Superintendan Mohd Fazley Ab Rahman berkata, pemeriksaan rumah ke rumah pada hari raya hari ini mendapati kawasan perumahan di Nilai Impian tiada sebarang aktiviti yang melanggar SOP.


Piala Tun Ali 2022 medan cari pelapis sepak takraw negara

BANDARAYA MELAKA 7 Ogos – Kejohanan Sepak Takraw Piala Tun Ali 2022 yang akan diadakan 15 hingga 21 Ogos ini bakal menjadi medan mencari pelapis baharu sukan sepak takraw di negara ini.

Presiden Persatuan Sepaktakraw Malaysia (PSM) Datuk Mohd Sumali Reduan berkata, ia berikutan beberapa pasukan yang beraksi pada kejohanan itu akan menampilkan bakat-bakat muda pada edisi sulung kejohanan itu.

Menariknya, beliau berkata, kejohanan ini bakal mempertandingkan acara beregu (double) buat kali pertama yang mana ia sebagai langkah besar kepada persediaan pasukan negara menghadapi kejohanan besar pada masa akan datang.

“Selain acara regu, kita akan turut mempertandingkan acara beregu daripada semua pasukan yang bertanding kerana kita mahu ketengahkan acara beregu ini supaya bila ada kejohanan di peringkat Sukan Asia atau Sukan Sea kita sudah biasa.

“Pada masa sama, kejohanan ini juga merupakan antara program pembangunan yang kita lakukan untuk mencari pelapis baharu kerana saya difahamkan ada beberapa negeri akan menonjolkan pemain Sukan Malaysia (Sukma) iaitu pemain bawah 20 tahun,” katanya.

Beliau berkata demikian pada sidang media selepas Majlis Pelancaran Kejohanan Sepak Takraw Piala Tun Ali 2022 yang dirasmikan Yang di-Pertua Negeri Tun Seri Setia Mohd Ali Mohd Rustam di Hotel La Crista, hari ini.

Hadir sama, Ketua Menteri Datuk Seri Utama Sulaiman Md Ali, Ahli Dewan Undangan Negeri (Adun) Duyong Mohd Noor Helmy Abdul Halem dan Presiden Persatuan Sepak Takraw Melaka (PASTAM) Datuk Akramuddin Abdul Aziz.

Mengulas lanjut mengenai kejohanan yang akan berlangsung di Dewan Bola Keranjang MBMB Bukit Serindit itu, Sumali berkata, ia akan disertai 16 pasukan dari seluruh negara termasuk satu pasukan jemputan khas dari Singapura.


Bekas jurujual dihukum penjara, sebat dan denda, tipu urusan beli kereta

Nadia menjatuhkan hukuman penjara setahun dan satu sebatan serta denda RM1,000 atau penjara 14 hari sekiranya tertuduh gagal membayar denda, manakala di hadapan Aina Azahra, lelaki itu dihukum penjara setahun dan satu sebatan.

Mengikut pertuduhan, Rizal didakwa menipu tiga pelanggannya dengan memperdayakan mereka dalam urusan untuk mendapatkan masing-masing sebuah kereta, sehingga ketiga-tiganya menyerahkan wang berjumlah RM92,308.50.

Kesemua kesalahan itu didakwa dilakukan di ruang pameran syarikat jualan kereta di Sentul, di sini, antara 13 Mei hingga 30 Julai lepas mengikut Seksyen 420 Kanun Keseksaan, yang membawa hukuman penjara tidak kurang setahun dan tidak lebih 10 tahun dan sebat serta boleh dikenakan denda.


KM rasmi Program Kacau Dodol dan Sambutan Malam 7 Likur Pengkalan Batu

PENGKALAN BATU 16 April – Ketua Menteri, Datuk Seri Ab Rauf Yusoh hadir merasmikan Program Kacau Dodol Perdana dan Sambutan Malam 7 Likur di Japerun Pengkalan Batu, di sini, hari ini.

Dalam majlis ringkas itu, Ab Rauf diiringi Ahli Dewan Undangan Negeri (Adun) Pengkalan Batu, Datuk Kalsom Nordin, menyampaikan sumbangan kepada  20 kanak-kanak merupakan anak yatim.

Menerusi program itu juga, sebanyak 10 kawah dodol dimasak dan diagihkan kepada 2,000 penerima terdiri daripada penduduk sekitar Dewan Undangan Negeri (DUN) tersebut.

Turut menggamit kenangan apabila kira-kira 300 penduduk termasuk wakil 10 cawangan UMNO Bahagian Bukit Katil yang hadir ke program itu, turut bersama-sama menyediakan kuih tradisional seperti kuih goyang, kapit dan bahulu.


‘Kali ini arwah bawa banyak bekalan ubat berbanding biasa’

“Tetapi kali ini arwah bawa ubat banyak sangat,” kata Fatimah Lambak, 67, isteri kepada Allahyarham Mustafa Puteh, 64, nelayan yang meninggal dunia akibat serangan jantung ketika keluar menangkap ikan di laut.

Ketika ditemui Fatimah berkata, mereka tinggal di Selandar, Jasin, namun Mustafa kerap menghabiskan masa di pondok nelayan di Kuala Sungai Baru, yang dijadikan tempat tinggal sementara, setiap kali keluar menangkap ikan.

“Selepas sahur kelmarin, arwah membawa bekalan ubat lebih banyak berbanding biasa. Arwah kata kali ini dia akan berada lama di pondok untuk mencari rezeki.

“Hanya selepas pemergiannnya buat selama-lamanya, barulah saya perasan rupa-rupanya arwah hendak meninggalkan kami,” katanya ketika ditemui di pondok itu hari ini.

Pondok berkenaan adalah satu daripada kira-kira 10 pondok dibina nelayan untuk dijadikan tempat tinggal sementara, selain mengikat perahu gentian kaca dan menyimpan peralatan menangkap ikan masing-masing.

Fatimah berkata, arwah kerap turun ke laut berseorangan dan dia terkejut apabila menerima panggilan daripada rakan suaminya jam 4.30 petang yang memaklumkan Mustafa meninggal dunia ketika menjaring udang di perairan kira-kira satu batu nautika dari pantai Tanjung Bidara.

“Saya dimaklumkan ketika ditemukan arwah sudah meninggal dunia, perahunya hanyut hingga ke perairan berhampiran Pelabuhan PETRONAS di Pantai Puteri, Tanjung Kling,” katanya.

Nelayan menemui Mustafa kemudian menghubungi Agensi Penguatkuasaan Maritim Malaysia (Maritim Malaysia) yang kemudian menunda perahu arwah ke Jeti Kampung Hailam, Tanjung Kling sebelum mayat arwah dibawa polis ke Hospital Melaka untuk dibedah siasat.

“Saya reda dengan pemergian arwah pada hari baik, bulan baik pada Ramadan yang mulia ketika umat Islam menjalani ibadah rukun Islam yang ketiga,” katanya.

Sementara itu Ketua Polis Daerah Melaka Tengah, Asisten Komisioner Christopher Patit dilaporkan berkata, arwah dipercayai meninggal dunia ketika menangkap ikan bersendirian sebelum ditemukan nelayan lain.

Katanya, anak lelaki arwah mengesahkan arwah pernah menjalani rawatan penyakit jantung di Institut Jantung Negara (IJN) beberapa tahun lalu dan kes diklasifikasikan sebagai mati mengejut (SDR), katanya.


Malaysia celebrate Commonwealth Day today

Celebrated annually on the second Monday of March, the Commonwealth Day commemorates the common bond, friendship and contributions of the Commonwealth to the creation of peace and harmony.

The celebration for this year’s Commonwealth Day is centred on the theme for the forthcoming Commonwealth Heads of Government Meeting (CHOGM) 2022 – ‘Delivering a Common Future: Connecting, Innovating, Transforming’.

CHOGM 2022 aspires to transform the whole of the Commonwealth into societies underpinned by common values such as democracy, multilateralism and sustainable development, a statement from the Foreign Ministry said.

During the Summit, the Leaders endorsed the Langkawi Declaration on the Environment – a landmark document for member countries to strengthen cooperation in tackling environmental issues.

It added that during the Summit, Commonwealth Leaders were expected to discuss issues of mutual interest relating to economic recovery post-COVID- 19 pandemic, equitable access and distribution of vaccines, environmental issues and achieving the Sustainable Development Goals 2030.- BERNAMA


Tarikh keputusan SPM 2022, tunggu pengumuman KPM – Fadhlina

KOTA BHARU, 20 Mei – Kementerian Pendidikan akan membuat pengumuman rasmi mengenai tarikh keputusan Sijil Pelajaran Malaysia (SPM) 2022, kata Menterinya Fadhlina Sidek.

“Selagi tidak ada pengumuman daripada mulut saya dan Datuk KP (Ketua Pengarah Pendidikan Datuk Pkharuddin Ghazali) itu tidak betul. Terlalu banyak spekulasi, tetapi percayalah bila pun tarikhnya keputusan anak-anak tetap sama,” katanya.

Fadhlina berkata demikian ketika ditemui pemberita selepas Jerayawara Pendidikan Madani dan Majlis Sambutan Hari Raya Bersama-sama Menteri Pendidikan, di sini hari ini.


Parlimen Putrajaya saksi perebutan enam calon

PUTRAJAYA, 5 Nov – Penyandang kerusi Parlimen Putrajaya Datuk Seri Tengku Adnan Tengku Mansor berdepan saingan sengit untuk mempertahankan kerusi itu pada Pilihan Raya Umum ke-15 (PRU15), 19 Nov ini.

Buat kali pertama sejak kerusi itu dipertandingkan pada 2004, Parlimen Putrajaya menyaksikan pertembungan enam penjuru antara Barisan Nasional (BN), Perikatan Nasional (PN), Pakatan Harapan (PH), Pejuang dan dua calon bebas.

Selepas proses penamaan calon di Dewan Kompleks Kejiranan Presint 9 tamat pada 10 pagi, Pegawai Pengurus Pilihan Raya Putrajaya Shamshul Joehari Zainal Mokhtar mengumumkan enam calon layak bertanding, dengan semua borang pencalonan diterima tanpa sebarang bantahan.

Enam calon itu adalah Tengku Adnan (BN-UMNO), Naib Presiden Bersatu Datuk Dr Radzi Jidin (PN-Bersatu), Dr Noraishah Mydin Abdul Aziz (PH-PKR), Timbalan Presiden Berjasa Datuk Mohd Rosli Ramli yang menggunakan logo Pejuang, serta dua calon bebas iaitu Lim Fice Bee dan Samsudin Mohamad Fauzi.

Pada pilihan raya sebelum ini, saingan Parlimen Putrajaya yang lazimnya melihat pertandingan satu lawan satu menyaksikan pertembungan tiga penjuru pada PRU14, dengan Tengku Adnan terus mengekalkan kerusi apabila menang dengan majoriti 3,372 undi.

“Saya terkejut biasa satu lawan satu dan terakhir pada PRU14 ada tiga penjuru tetapi kali ini banyak… ini hak masing-masing dan kita negara demokrasi.

“Siapa nak tawarkan diri boleh tawarkan diri dan yang penting siapa yang boleh beri perkhidmatan, keselesaan dan kemakmuran kepada rakyat,” katanya.

Sementara itu, Radzi berkata beliau dan jentera PN hanya akan fokus terhadap kekuatan sendiri, berbanding memikirkan kepada soal calon lain yang bertanding.


Khairi Adib sumbang emas dalam pertarungan penuh dramatik

HANOI, 16 Mei – Muhammad Khairi Adib Azhar menyumbangkan pingat emas buat skuad silat negara dalam aksi penuh dramatik final silat tanding kelas B Lelaki (50-55kg) pada Sukan SEA ke-31 di sini hari ini.

Ketika Khairi Adib ketinggalan sembilan mata dengan masa pertarungan berbaki empat saat pada kedudukan 50-59, tindakan lawannya Khoirudin Mustakim melakukan sepakan di bahagian muka membawa padah kepada pesilat dari Indonesia itu.

Setelah meneliti rakaman video, juri memutuskan untuk menolak 10 mata daripada Khoirudin kerana melanggar peraturan pertandingan sekali gus memberi kelebihan satu mata kepada Khairi Adib dan kedudukan 50-49 berpihak kepada pesilat negara itu kekal sehingga tamat pertarungan.

Pencapaian pesilat negara berusia 20 tahun itu sekali gus meneruskan legasi bapanya Azhar Ahmad yang pernah memenangi pingat emas ketika Malaysia menjadi tuan rumah Sukan SEA 2001.

Ketika ditemui pemberita, Khairi Adib berkata beliau sangat bersyukur atas kejayaan tersebut kerana misinya di Hanoi adalah untuk meraih pingat emas selepas hanya memenangi gangsa pada edisi 2019 di Manila setelah tumpas kepada lawan yang sama di peringkat separuh akhir.

Ditanya sama ada kemenangannya disebabkan nasib kerana lawannya dikenakan penalti 10 mata, Khairi Adib berkata perkara itu tidak timbul kerana beliau sememangnya memberi tentangan sejak permulaan sehingga tamat pertarungan.

“Ketika ketinggalan (dengan hanya empat saat berbaki), saya cuba tenangkan fikiran dan berserah kepada Allah SWT, dan alhamdulilah saya berjaya memenangi pingat emas,” katanya yang turut berterima kasih kepada jurulatih Mazlan Shaari dan pesilat senior yang sentiasa memberi tunjuk ajar.

Khairi Adib berkata ibu bapanya turut menitipkan pesanan sebelum berlepas ke Hanoi supaya beliau melakukan yang terbaik dan mengharumkan nama negara.

Srikandi silat negara, Siti Rahmah Mohamed Nasir yang juga juara dunia empat kali dan diletakkan harapan meraih pingat emas di Hanoi tumpas 32-39 di tangan peserta tuan rumah Quang Thi Thu Nghia dalam kelas F Wanita (70-75kg).

Sementara, Siti Shazwana Ajak yang membuka gelanggang acara final hari ini, tewas 22-30 kepada pesilat Singapura Nurul Suhaila Mohamed Saiful dalam kelas E Wanita (65-70kg).

Seorang lagi pesilat Malaysia Billage Nakang akan turun bertarung dalam final kelas Terbuka Lelaki (110kg) menentang pesilat Vietnam Le Van Toan, petang ini.


COVID-19: 11 hari berturut-turut tiada kematian direkodkan

KUALA LUMPUR, 25 Jun  — Kes jangkitan COVID-19 di negara ini terus menunjukkan perkembangan baik, dengan tiada kematian direkodkan selama 11 hari berturut-turut sejak 15 Jun.

Ketua Pengarah Kesihatan Datuk Dr Noor Hisham Abdullah berkata, ini menjadikan jumlah kumulatif kematian pandemik itu kekal sebanyak 121 kes atau bersamaan 1.41 peratus, daripada jumlah keseluruhan kes.

“Bagi kes jangkitan baharu COVID-19 dalam negara pula masih kekal satu digit, iaitu empat kes dilaporkan menjadikan jumlah kumulatif kes keseluruhan penularan wabak itu sebanyak 8,600 kes.

“Daripada kes baharu dilaporkan, tiga kes import mendapat jangkitan di luar negara, semuanya melibatkan warga Malaysia. Satu kes penularan di dalam negara juga merupakan warga tempatan, iaitu kes saringan ‘Severe Acute Respiratory Infection’ (SARI) di Hospital Enche’ Besar Hajjah Khalsom, Johor,” katanya dalam kenyataan hari ini.

Jelasnya tiada penularan dalam negara dalam kalangan bukan warganegara dikesan dan sehingga kini, sebanyak dua kes positif COVID-19 sedang dirawat di Unit Rawatan Rapi (ICU). Tiada kes memerlukan bantuan pernafasan.